
"Mi vjerujemo u pobjedu Tvoju, Kriste Bože Svetootajstveni! Nema te 
sile na ovome svijetu koja bi nas bila kadra i za čas samo pokolebati 
u tom našem vjerovanju." 

(BI. A. STEPINAC, Iz propovijedi na Euh. kong. u Karlovcu, 28.VI.1936.] 













PAPINA RIJEČ 


Papa Benedikt XVI. 

rođen je 16. travnja 
1927. u mjestu Marktl 
am Inn u biskupiji Pa- 
ssau u Njemačkoj. 
Njegov otac, policijski 
časnik, potječe iz drev¬ 
ne seoske poljo- djelske 
obitelji Donje Bavar¬ 
ske. Mladost je proveo 
u Traunsteinu, a krajem 
II. svjetskog rata bio je 
nekoliko mjeseci mobi¬ 
liziran u vojsku, i to u rezervnu protu-zrakoplovnu 
jedinicu. Filozofiju i teologiju studirao je na Miinhen- 
skom sveučilištu i na Visokoj filozofsko-teološkoj 
školi u Freisingu od 1946. do 1951. Na Petrovo 1951. 
zaređen je za svećenika, a 1953. obranio je disertaciju 
na temu “Narod i kuća Božja u crkvenom nauku sv. 
Augustina”. Predavao je dogmatsku i fundamentalnu 
teologiju na višoj teološkoj školi u Freisingu, zatim 
u Bonnu, Miinsteru i Tiibingenu. Godine 1969. postao 
je redoviti profesor dogmatike i povijesti dogme na 
Sveučilištu u Regensburgu. Od samoga početka II. 
vatikanskog koncila g. 1962. bio je teolog savjetnik 
kolnskoga nadbiskupa kardinala Josepha Fringsa. 
Autor je brojnih teoloških djela, među kojima se ističe 
“Uvod u kršćanstvo” iz 1968. godine, djelo u kojem 
su sabrana njegova predavanja o Apostolskom vjero¬ 
vanju. Papa Pavao VI. imenovao gaje 27. ožujka 
1977. nadbiskupom Miinchena i Freisinga, a kardi¬ 
nalom isti Papa gaje kreirao 27. lipnja 1977. godine. 

Papa Ivan Pavao II. imenovao gaje 25. studenoga 
1981. prefektom Kongregacije za nauk vjere, predsjed¬ 
nikom Papinske biblijske komisije i Međunarodne 
teološke komisije. Od 1986. do 1992. bio je predsjednik 
Komisije za pripravu Katekizma Katoličke crkve te 
je pod njegovim vodstvom izrađeno to koncilsko dje¬ 
lo. Papa Ivan Pavao II. imenovao gaje 5. travnja 
1993. kardinalom biskupom s titulom suburbikalne 
biskupije Velletri-Segni, 6. studenoga 1998. izabran 
je za vicedekana Kardinalskog zbora, a papa Ivan Pa¬ 
vao II. imenovao gaje dekanom Kardinalskoga zbora 
30. studenoga 2002. 

Prve riječi novoizabranoga Petrova nasljednika 
Benedikta XVI. bile su poziv na molitvenu potporu 
njegovoj službi: 

“Draga braćo i sestre, nakon velikoga pape Ivana 
Pavla II. gospoda kardinali izabrali su mene, jedno¬ 
stavnog i poniznog radnika u Gospodnjem vinogradu. 
Tješi me činjenica da Gospodin zna raditi i djelovati 
i s nedostatnim sredstvima i nadasve se pouzdajem 
u vaše molitve. U radosti Gospodina uskrsloga, po¬ 
uzdavajući se u njegovu trajnu pomoć, idemo naprijed. 
Gospodin će nam pomoći, a Marija, Njegova Presveta 
majka bit će uz nas. Hvala.” 


“Sirom otvorite vrata 
Kristu - i naći ćete život” 

Homilija pape Benedikta XVI. 
na svečanoj misi ustoličenja 
za Papu u Vatikanu u nedjelju 
24. travnja 2005. 

“Crkva je živa - tako s velikom radošću i 
zahvalnošću pozdravljam sve vas, ovdje okup¬ 
ljene, časnu subraću kardinale i biskupe, pre¬ 
drage svećenike, đakone, pastoralne djelat¬ 
nike, katehete. Pozdravljam vas, redovnici i 
redovnice, svjedoke preobražujuće prisutnosti 
Boga. Pozdravljam vas, vjernici laici, u razli¬ 
čitim oblicima života, uronjene u veliki prostor 
izgradnje Kraljevstva Božjega koje se širi 
svijetom. Ove se riječi ispunjaju osjećajima i 
dok pozdravljam sve one koji, ponovno rođeni 
u sakramentu krštenja, još nisu u punome 
zajedništvu s nama; i vas braćo iz židovskoga 
naroda, s kojima nas veže zajednička velika 
duhovna baština, koja je ukorijenjena u neo¬ 
pozivim Božjim obećanjima. Moja misao, 
konačno - poput vala koji se širi - leti prema 
svim ljudima našega vremena, vjernicima i 
onima koji ne vjeruju. (...) 

U ovom trenutku moje se misli vraćaju na 
22. listopada 1978., kada je papa Ivan Pavao 
II. započeo svoju službu ovdje na Trgu svetoga 
Petra. Još uvijek i neprekidno odzvanjaju mi 
u ušima njegove riječi: 'Ne bojte se, otvorite 
širom vrata Kristu!' 

Tko dozvoljava Kristu da uđe, ne gubi ništa, 
ništa - baš ništa od onoga što život čini slo¬ 
bodnim, lijepim i velikim. Ne! samo se u tome 
prijateljstvu širom otvaraju vrata života. Samo 
se u tome prijateljstvu doista otvaraju velike 
mogućnosti ljudskoga postojanja. Samo u tome 
prijateljstvu doživljavamo ono što je lijepo i 
što oslobđa. Tako bih danas ja htio, s velikom 
snagom i jakom uvjerljivošću, na temelju is¬ 
kustva dugoga osobnoga života, reći vama, 
dragi mladi: ne bojte se Krista! On ne oduzima 
ništa, a daje sve. Tko se njemu daruje, prima 
stostruko. Da, otvorite, širom otvorite vrata 
Kristu - i naći ćete život. Amen.” 

UREDNIKOVA RIJEČ 


Slika koja prati ove riječi ostat će nam u trajnoj 
uspomeni. Budit će sjećanja na lik i djelo pape 
Ivana Pavla II. Bijaše velik u pojavnosti i u duhu. 
Prolazio je svijet trčeći objema nogama i sjedeći u 
bolesničkim kolicima. Pjevao je prodornim glasom 
i nijemošću lica. Blagoslivljao nas je s obje ruke i 
onda kad su drhtale od bola. Radovao se s braćom, 
katolicima i nekatolicima, kršćanima i nekrš¬ 
ćanima, nevjernicima i inovjernicima. Kucao je na 
ljudska srca da otvore vrata Kristu Gospodinu, 
lomio okove ideoloških sustava, oslobađao čovjeka 
od zabluda i bluda. Uvijek sebi dosljedan, a Isusu 
do kraja vjeran. Nastojao je i uspio hodeći Isuso¬ 
vim putem proći zemljom čineći dobro. A činio je 
to uspješno, nadahnjujuće i neprolazno. Svijet je 
zastao nad njegovim prijelazom u vječnost. 

Hvala mu za sve što je učinio za proslavu Isusa 
Krista, sudjelujući u njegovoj slavi i trpljenju. Hva¬ 
la mu za sve što je učinio za Crkvu ljubeći je iznad 
svega i služeći joj raširenoj po svem svijetu,^pove¬ 
zujući je izvana i iznutra zlatnim nitima evanđe¬ 
oskog zajedništva. Hvala mu za “prepoznatljivost” 
sjemenki Duha kojima je Duh Sveti pripremio 
žetvu Gospodnju na svim stranama svijeta, pa i u 
srcima nevjernika. Hvala mu što je jednostavnu 
zbilju svetosti živio i prepoznao u braći i sestrama 
koji su za života proslavljali Krista. Hvala mu što 
je očitovao snažniju potrebu uključivanja Kristovih 
vjernika laika u Crkvi i u svijetu i što je naznačio 
kako s mladima hoditi s Kristom. Hvala mu što nas 
je učio kako biti vjeran svećenik i Kristov učenik. 
U ime svih čitatelja Glasnika i u moje osobno ime 
hvala mu za brojne poticaje i ohrabrenja kojima je 
bio bliz hrvatskom narodu i ostvarenju njegove 
državne samobitnosti. Osobito za proglašene 
hrvatske svece i blaženike, među kojima na pose¬ 
ban način odsijeva lik bi. Alojzija Stepinca. Htio ga 
je beatificirati u Rimu, središtu kršćanstva, na 
svečanoj Svetoj Misi uz početak 3. tisućljeća s 
nakanom da ga postavi za “vrata”, “portal” kroz 
koji će čovječanstvo ući u treći milenij. Hvala mu 
što je udovoljio i našoj želji te to učinio u našem 
narodnom marijanskom svetištu Mariji Bistrici u 
hrvatskoj domovini. 

Shvatio je veličinu Stepinčeve osobe i značaj 
njegove žrtve. Uostalom, predsjednicima “Pred¬ 
sjedništva SFRJ”, koji su u zloći i bezočnosti za 
pohoda Rimu, pred njim blatili osobu kardinala 
Stepinca, tumačio je povijesne istine kojima, 
nažalost, nisu bili dorasli. 



BI. Alojzije Stepinac prigodom euharistijskog slavlja u crkvi Majke 
Božje Karmelske u Karmelu u Brezovici podjeljuje Svetu pričest. 

Njemu slijeva je mons. Nikola Borić, kanonik, 
a zdesna dr. Franjo Šeper, tajnik. 

Stoga nas ne čudi što je istinitost Petrove službe u 
osobi Ivana Pavla II. prepoznao i priznao sav 
dobronamjerni svijet. A ona će, kao i neuništivi glas 
svetosti i mučeništva, nadživjeti neprijatelje Kato¬ 
ličke crkve i svoje progonitelje. Žalosno je da su se 
neki hrvatski izvjestitelji, koji su se dodvoravali 
Papi dok je bio živ, prigodom njegove smrti o 
njemu zlurado pisali i na objedama zarađivali. Neki 
su ga ljudi za života vrijeđali i vicevima i neukus¬ 
nim dosjetkama, ali su se željeli slikati uz njega 
mrtva. No, kako reče naš Blaženik: “Sve prolazi, a 
Bog naš ostaje!” 

Već smo navikli na krivotvorine domaćih i 
stranih novinara i plaćenika koji i dan-danas lažno 
prikazuju Ivana Pavla II. i bi. Alojzija. Ne čudimo 
se zloći svijeta. Nadvladajmo ih vjernijim 
kršćanskim životom. 

Na to nas žele potaknuti članci, svjedočanstva 
i pisma vas čitatelja Glasnika i fotografije iz života 
Ivana Pavla II. i bi. Alojzija. 

Neka čitanjem i ovoga broja Glasnika u nama pora¬ 
ste Kristov duh tako prepoznatljiv u svjedočanstvu 
ove dvojice Isusovih učenika. 

Na Juijevo 23. travnja 2005. 

dr. Juraj Batelja, postulator 

STEPINČEVO 2005. 


Kard. Josip Bozanić, nadbiskup zagrebački 
Homilija na blagdan bi. Alojzija Stepinca 
Zagreb, katedrala, 10. veljače 2005. 

Preuzvišeni Apostolski Nuncije, dragi oci biskupi, 
brado svećenici, redovnici, časne sestre redovnice, 
bogoslovi, sjemeništarci, redovnički kandidati i 
kandidatice, predraga braćo i sestre Kristovi vjerni¬ 
ci, cijenjeni častitelji blaženoga Alojzija Stepinca! 

Kardinal J. Bozanić iskazuje počast moći¬ 
ma bi. A. Stepinca na Stepinčevo 2005. 

PRIVLAČNOST 
STEPINČEVE 
BLIZINE 

Euharistija • 

događaj najizvrsnije blizine 

1. Vjerujem da u vašim životima postoje 
blizine bez kojih bi življenje djelovalo praznije i 
bez kojih bi daljine izgledale nepremostivima. 
Znam da su večeras u euharistijskome slavlju s 
vama svi oni kojima na izravan ili neizravan način 
iz dana u dan govorite da su vam dragi, da vam je 
do njih stalo, da ih volite. Svaki ulazak u Božji dom 
i u dom ove Stepinčeve katedrale kršćanski nam 
stavlja pred oči i snažnije urezuje u našu dušu bliz¬ 
inu Božje ljubavi. Događaj u kojemu se te blizine, 
Božja i ljudska, nalaze zajedno, srasle u jednome 
činu, jest molitva i to ona najizvrsnija - Euharistija. 

Večer blagdana blaženoga Alojzija Stepinca, 
Euharistija te večeri, postala je i ostala bliskom, 
kao dio vjerničkoga života - osobito zagrebačke 
Crkve. Ona je postala blizom, neodvojivom od 
osobne i zajedničke povijesti, postala je našom. U 
blizini jednoga groba i oltara koji četrdeset i pet 
godina zajedno govore o pobjedi života nad smrću 
u nepatvorenome svjedočanstvu ljubavi i mi posta¬ 
jemo bliži jedni drugima i sebi samima. Blizina je 
to rođena iskorakom Boga prema čovjeku u milos- 
nome daru života mučenika blaženoga Alojzija. Ta 
nas blizina privlači te se pitamo: gdje joj je korijen; 
iz čega je niknula ta darovana nam blizina; gdje to 
žive sve naše ljudske i vjerničke blizine? 

Knjiga Ponovljenoga zakona večeras otvara 
srca, stavlja pred nas razlog i temelj svake blizine. 
Kada spomenemo Boga, često ga osjećamo 
nedosežnim, a u ovome slavlju odzvanja ohrabru¬ 
jući navještaj: Blizu ti je Riječ... Sve se nalazi tu, 


nadohvat ruke, u vidokrugu, pred našim očima i u 
govoru srca. No mi kao da ne volimo ono što nam 
je blizu. Tražimo daleko, jer nam blizina dara nije 
uvjerljiva ili se pak pomalo plašimo zahtjevnosti te 
blizine. Možda baš zato živimo u iščekivanju tzv. 
‘velikih pothvata’ i ‘putovanja u nepoznato’. 

Zar nije istinito da živimo s ljudima od kojih 
neki ne oklijevaju ni trenutka u skupljanju 
najčudnijih iskustava i emocija pokušavajući 
osjetiti okus života; možda smo i sami u napasti da 
ulazimo u ozračja za koja lakovjerno mislimo da na 
brzinu nude titraj mističnosti; prelistavaju se knjige 
i prate tragovi raznih znakova s pečatom misteri¬ 
oznoga; duh biva uronjen u splet nejasnih izreka i 
formula na granici magije. 



Procesija na Tijelovo neznane godine Drugog svjetskog rata u kojoj 
Presveti Oltarski Sakrament gradom Zagrebom pronosi nadbiskup 
Stepinac. Slika iz albuma koji je nadbiskupu Stepincu posvetio 
bavarski franjevac o. Titus Schindele, dušobrižnik njemačke vojske 
za vrijeme Drugog svjetskog rata. 

Kršćanin je čovjek 
euharistijski blizak 

2. Danas se traži tzv. religija blagostanja, 
dobroga osjećaja u kojoj religiozna ili - kako se 
češće kaže - duhovna iskustva kratkoročno ispunj¬ 
avaju potrebe, umiruju tjeskobe i svakodnevicu 
čine napetijom. No nipošto se ne traži zauzetost, 
obraćenje i obvezatnost zauzimanja stavova. Nudi 
se i traži religija po jeftinoj cijeni, odnosno nešto 
što je teško zvati religijom, jer religija, ne samo 
kršćanska, ne ide u prvome redu za tim da zado- 

volji čovjekove želje i potrebe, nego se tiče onoga 
što Bog od mene očekuje na temelju dara koji mi 
pruža. Tomu pripada ozbiljnost, odlučnost i sprem¬ 
nost na predanost i prinošenje vlastita života kao 
dara drugima. 

Kršćanstvo ne savija svoja načela prema doj¬ 
movima i željama, prema ukusima i htijenjima, 
prema hirovima i pomodarstvu. Vjera koja misli 
ozbiljno, koja je konkretna i obvezujuća jaka je i 
ima snage nositi čovjeka i u dobrom i u lošem, u 
življenju i u umiranju. Prava vjera čovjeka uči daju 
olako ne napušta, da u najtežim okolnostima ona ne 
bi napustila čovjeka, prepuštajući ga ponorima 
očaja. U tom je smislu govor o križu tvrd govor, ali 
prepun nepokolebljive nade. 



Nadbiskup Alojzije Stepinac prigodom tijelovske procesije neznane 
godine za vrijeme Drugog svjetskog rata. Slika iz albuma koji je 
nadbiskupu Stepincu posvetio bavarski franjevac o. Titus 
Schindele, dušobrižnik njemačke vojske za vrijeme 
Drugog svjetskog rata. 

Trebali bismo biti uistinu potpuno neosjetljivi, 
a da svakoga dana ne vidimo kako se u središte ne 
stavlja ono što potiče na zauzimanje stavova, na 
otvorenost za osluškivanje drukčijega i za razgovor 
s otajstvenim. Nije u središtu ni ono što potiče na 
istinitost, nego poglavito ono što je zanimljivo, bez 
obzira odakle dolazilo i što je kriterij te zan¬ 
imljivosti. Ta je zanimljivost na razini znatiželje 
koja doduše pruža novosti, ali ništa ne mijenja. 
Znatiželja izbjegava istražiti dubine... Tako je za¬ 
nimljivost zamijenila kategoriju zauzetosti. Ono 
što je daleko postaje nekom vrstom izgovora i 
opravdanja koje nam dopušta da ne primjećujemo i 
da se ne bavimo onim što je tu, pokraj nas - blizu. 
Dovoljno je samo prelistati novine ili promotriti 
servirane nam vijesti da bi se uočilo kako nas se 


stalno nastoji zabaviti nekim tobože važnim prob¬ 
lemom kako bismo zatvorili oči pred stvarnim 
pitanjima našega svakodnevnoga života. A 
kršćanin je čovjek blizine i zauzetosti; kršćanin je 
čovjek euharistijski blizak. To je njegov identitet 
za koji bismo trebali imati više sluha osobito u ovoj 
Godini Euharistije. 

Draga braćo i sestre, u životu postoje trenuci u 
kojima je potrebno slušati ono što smo toliko puta 
čuli, čitati ono što već znamo napamet, ponovno 
otkrivati da nam je zapravo nepoznato ono o čemu 
možda druge poučavamo. U tim trenucima otkriva¬ 
mo osobu pokraj sebe i istinski zaželimo nešto što 
posjedujemo. Blizu ti je Riječ... Samo blizina rađa 
bližnjega i samo se u toj blizini mogu mjeriti 
odluke, vjerodostojnost i ljubav. Ako vam netko 
nudi životna rješenja, ako želi usmjeriti vaš život, 
odgajati vašu djecu pozivajući se na stručnost, 
znanstvenost, naprednost, provjerite njegovu bli¬ 
zinu s Riječju koju Bog daruje i posebice s križem 
koji je utkao u vlastiti život. Ne dopustite kao 
kršćani da budete povedeni za ruku daleko od go¬ 
vora križa u kome se nalazi istina i daleko od 
blizine koja diše u svakomu čovjeku. 

Koliko nam je križ 
životna blizina? 

3. Svi su tvoji putovi, Gospodine, istina. A 
među njima povlašteno mjesto ima križ. I dok 
običavamo reći da svaki čovjek ima svoj križ, 
misleći pritom na poteškoće i probleme koje svatko 
susreće u obliku bolesti, razočaranja, neuspjeha i 
nesreća te smrti dragih ljudi, zaboravljamo da 
oporost života po sebi još uvijek ne mora imati 
ništa zajedničkoga s vjerom. 

Teškoće pogađaju i kršćane i nekršćane, 
vjernike baš kao i ljude koji ne vjeruju. Koliko 
možemo govoriti o kršćanskome križu ovisi o tome 
kako se odnosimo prema težini života i možemo li 
patnju promatrati pogleda uprta u Krista, u vjeri, 
nadi i ljubavi i sa sviješću o blizini Riječi u ustima 
i u srcu. Bezuvjetno prihvaćanje od Boga darovana 
života u vjerniku i po vjerniku govori: “Budi volja 
tvoja”, bez gorčine i predbacivanja. Danas pred 
mučeničkim svjedočanstvom blaženoga Alojzija 
postavljamo sebi baš to pitanje: Koliko nam je križ 
životna blizina? 

Samo u nasljedovanju raspetoga Isusa moguć 
je život u kršćanskoj vjeri. Bog ne traži trpljenje 
radi trpljenje, ali nam jasno objavljuje da se ljubav 
prema Bogu i ljudima ne može ostvariti bez 

predanosti. “Spasiti svoj život”- poziv je Evanđelja. 
Bog želi da spasimo svoj život. Ono što se u evan¬ 
đelju osuđuje jest pokušaj isticanja spasenja čovje¬ 
ka po čovjeku, pri čemu se jedan cilj i nadanje 
pokušava suziti na ljudske mogućnosti. Kršćanstvo 
govori da čovjek promašuje životni cilj ako se 
isključivo oslanja na svoja razmišljanja, svoja nas¬ 
tojanja i planove na takav način da život želi 
zadržati za sebe, omeđiti ga i ne dopustiti blizinu s 
drugima. “Tko izgubi svoj život poradi Krista, ne 
živi izgubljen život” poruka je Evanđelja jer odred¬ 
nica križa pokazuje kršćansku snagu koja provire iz 
drukčije logike. 



Mlade križarice, članice Velikog Križarskog sestrinstva sudjeluju u 
procesiji u kojoj na Tijelovo neznane godine Drugog svjetskog rata u 
kojoj Presveti Oltarski Sakrament gradom Zagrebom pronosi 
nadbiskup Stepinac. Slika iz albuma koji je nadbiskupu Stepincu 
posvetio bavarski franjevac o. Titus Schindele, dušobrižnik 
njemačke vojske za vrijeme Drugog svjetskog rata. 


zdvaja ili je već zdvojio. Ali mi katolici u tim 
strašnim danima, što ih proživljuje ljudski rod, 
vjerujemo čvrsto, što više, čvršće nego ikada, da 
postoji jedna svemoguća ljubav koja je u stanju 
povezati sve narode u jednu sretnu veliku obitelj. 
To je ljubav Krista Boga u presvetoj Euharistiji.” 
(Propovijed na Euharistijskome kongresu u 
Budimpešti 27. svibnja 1938. u: J. Batelja [ur.], 
Alojzije Stepinac, nadbiskup zagrebački: propovi¬ 
jedi, govori , poruke [1934.-1940.], Zagreb 2000., 
str. 239). 



Ministranti predvode procesiju na Tijelovo neznane godine Drugog 
svjetskog rata u kojoj Presveti Oltarski Sakrament gradom 
Zagrebom pronosi nadbiskup Stepinac. Slika iz albuma 
koji je nadbiskupu Stepincu posvetio bavarski franjevac 
o. Titus Schindele, dušobrižnik njemačke vojske 
za vrijeme Drugog svjetskog rata. 


U našemu se društvu pokušava usaditi netr¬ 
peljivost prema vjerničkim stavovima. Ta se netr¬ 
peljivost u biti ne razlikuje puno od prijašnjih mod¬ 
ela, jer i taj je plod niknuo na jednoj od grana 
materijalizma. Ako se traže istinski razlozi 
mnoštvu zala, dobro je čuti što u svjetlu Euharistije 
kaže blaženi Alojzije: “Materijalističko naziranje 
na svijet [...] stvorilo je pravi sustav mržnje na ovoj 
zemaljskoj kugli kad je isključilo Boga iz svoje sre¬ 
dine [...], donijelo je kao posljedicu uz ostalo i 
nepodnosive gospodarske prilike. Ove opet posta- 
doše izvorom nebrojenih nasilja i nepravda. 
Onemogućen je gotovo pošten život pojedincu, a 
pogotovo obitelji. [...] Umjesto bratske ljubavi i 
susretljivosti vidimo divlju mržnju i zavist, koju 
već i sama djeca uče od starijih. [...] Dobar dio ljudi 


4. Kao kršćani ne smijemo zaboraviti odred¬ 
nice svoga identiteta: Božja blizina po kojoj čovjek 
postaje čovjeku bliz i križ kao ključ čitanja otajst¬ 
va života. Spajajući te odrednice u jedno dobije se 
ostvarenost žrtve iz ljubavi u kojoj žive euharistijs- 
ki ljudi. Naš nas identitet obvezuje na ponizno 
traženje suglasja i na razgovor s onima koji misle i 
žive drukčije od nas. Blizina i križ ne dopuštaju 
nikakav stav nadmoćnosti, želje za nametanjem 
mišljenja, ali jednako tako niti povodljivost koja 
olako otupljuje jasnoću evanđeoskoga izazova. 

Kao mladomisnik blaženi je Alojzije na prigodnu 
sličicu dao napisati tekst iz Poslanice sv. Pavla 
apostola Galaćanima: “Mihi autem absit gloriari 
nisi in cruce Domini nostri lesu Christi . ” - “A ja, 
Bože, sačuvaj da bih se ičim ponosio, osim križem 

Gospodina našega Isusa Krista.” (Gal 6,14) 

Govor o križu govor je o opraštanju i o ljubavi 
do mjere koja mnoge odbija. Kardinal Stepinac u 
toj je istini, u vrijeme kada to nisu imali hrabrosti 
izgovarati tako glasno ljudi izvan Crkve, znao pre¬ 
poznati temelje ljudskoga dostojanstva i za njih se 
boriti do smrti, bez obzira na boju vlasti. 
Spominjući se Isusove molitve upućene Ocu: “Oče, 
oprosti im, jer ne znaju što čine!” naš Blaženik u 
travnju 1939. godine piše: “Ni sjedne katedre svi¬ 
jeta nismo čuli takove nauke. [...] S katedre 
boljševizma slušamo riječi da samo stanovite klase 
imadu pravo na život. S katedre rasizma slušamo 
riječi da samo stanovite rase imadu pravo na život. 
S katedre političkih stranaka slušamo riječi da 
samo pripadnici stanovitih stranaka imadu pravo 
na život. S tih i drugih katedara ovoga svijeta 
slušamo nauku sile i prijetnje, nauku osvete i mrž¬ 
nje, nauku tlačenja slabih i nemoćnih, dok u isto 
vrijeme s katedre Kristova križa odzvanja riječ - 

“Oče, oprosti im, jer ne znadu što čine!” I 
doista ne znadu što čine! Zar nisu pripadnici sviju 
klasa bez razlike djeca jednoga te istog Oca 
nebeskog, ‘koji daje da se sunce Njegovo rađa nad 
dobrima i zlima i kiši nad pravdenima i nepraved¬ 
nima!’ (Mt 5,45). Zar nisu pripadnici sviju rasa bez 
razlike tvorevina jednog te istog Stvoritelja, koji je 
stvorio ‘pusillum et magnum’ (Mudr 6,8), malo i 
veliko! Zar nisu pripadnici sviju stranaka i organi¬ 
zacija u prvome redu sinovi Onoga, koji je rekao: 
‘Sve, dakle, što hoćete da čine vama ljudi, činite 
tako i vi njima, jer je to zakon i proroci!’ (Mt 
7,12).” (Uskrsna poruka hrvatskog metropolita na 
Zagrebačkom radiju 7. travnja 1939., u: J. Batelja 
[ur.], Alojzije Stepinac, nadbiskup zagrebački: 
propovijedi, govori, poruke [1934.-1940.], Zagreb 
2000., str. 304). 

Apsurdi improvizacije 
i pristranosti 

5. Predragi vjernici, u svjetlu ovih Stepinčevih 
riječi ne želimo se ponositi ničim drugim i baš zbog 
toga danas pitamo: Zar se razmatranje ozbiljnih pi¬ 
tanja za hrvatsko društvo može svesti na anketira¬ 
nje ljudi na ulici, na dojmove i želje, na doskočice 
i izvrtanje crkvenih stavova, na njihovo prešu¬ 
ćivanje i medijsku pristranost? Zar se pitanja o radu 
nedjeljom, o umjetnoj oplodnji, o spolnome odgo¬ 
ju u školama, o namjerno neriješenim pitanjima iz 
hrvatske prošlosti koja truju našu sadašnjost mogu 
i smiju prepustiti tolikim improvizacijama, neprim¬ 


jerenim predstavama ili će i tu biti odlučujuće 
financijsko sponzorstvo koje će svoju ideologiju 
prodati “u ime naroda”? Kakvom li se samo 
površnošću zadire u pitanja koja sežu duboko i 
kako li je samo daleko govor usana od govora srca 
i konkretnih primjera?! Kolika li mora biti doza 
bezobrazluka kad se Crkvu kao cjelinu predstavlja 
nehumanom i neosjetljivom za potrebe najugro¬ 
ženijih? Zar se može govoriti o stručnosti i objek¬ 
tivnosti kad se simbol križa želi izjednačiti i pro¬ 
matrati ga na istoj ravni kao i simbole totalitarnih 
režima: fašizma, nacizma i komunizma? 



Franjevci u procesiji na Tijelovo neznane godine Drugog svjetskog 
rata u kojoj Presveti Oltarski Sakrament gradom Zagrebom pronosi 
nadbiskup Stepinac. Slika iz albuma koji je nadbiskupu Stepincu 
posvetio bavarski franjevac o. Titus Schindele, dušobrižnik 
njemačke vojske za vrijeme Drugog svjetskog rata. 

Stoga pozivam posebno vas, dragi kršćanski 
roditelji, da se ne povodite za takvim scenarijima. 
Imate svoj razum i kršćansku savjest; živite u zaje¬ 
dnici Crkve i svaki put kad se rabi njezino ime, ne 
gledajte u njoj toliko nas biskupe i svećenike, nego 
sebe i svoju djecu. Razmislite i odlučite o tome što 
vam se nudi. Odvagnite jesu li oni koji govore o 
stručnosti uistinu tako stručni ili ispod lijepih riječi 
vire ostaci neke stare loše nanesene boje, a još dub¬ 
lje prijeti korozija. 

U posljednje je vrijeme u nas i u javnosti 
pokrenuta rasprava o tzv. medicinski potpomognu¬ 
toj oplodnji. Često se to čini tako da se Crkvi ospo¬ 
rava i sama prisutnost u javnoj raspravi o toj temi 
uz poruku da se nema pravo miješati u to područje. 
Na taj se način nama vjernicima želi uskratiti pravo 
na sudjelovanje u raspravi o nekim bitnim pitanja u 
našem društvu. Apsurd je da nam to pravo žele 
osporiti upravo oni koji sebe doživljavaju i vole se 
predstavljati zaštitnicima i promicateljima demo¬ 
kratskih načela. Nekima je možda teško prihvatiti, 
ali moraju se suočiti s činjenicom da smo i mi vjer¬ 
nici sastavni dio ovoga društva te da nam je itekako 
stalo i da smo životno zainteresirani na kojim se 
načelima zasnivaju pojedina zakonska rješenja i na 

koji način se uređuju pojedini segmenti našega živ¬ 
ota. Kao odgovorni građani ove zemlje, nadahnuti 
Kristovom evanđeoskom porukom koja već dvije 
tisuće godina odgaja naraštaje, napose na našem 
europskom kontinentu, i kao članovi Njegove Crk¬ 
ve koja čuva bogato iskustvo stjecano kroz dva 
tisućljeća, smatramo da imamo što reći našem vre¬ 
menu i ujedno doprinijeti zajedničkom dobru kako 
bi naša domovina Hrvatska postala mjestom među¬ 
sobnog uvažavanja, napretka i mira za sve njezine 
građane. 

Napose smo osjetljivi na sve ono što se odnosi 
na ljudski život, od njegova začeća do naravne 
smrti, jer u njemu prepoznajemo neizrecivi dar 
našega nebeskog Oca, stvoritelja i ljubitelja ljudi. 
Život je dar Stvoritelja. Nitko ga od nas ničim nije 
zaslužio, dobili smo ga besplatno. Budući da se 
radi o Božjem daru, život za nas ima neizrecivu vri¬ 
jednost i kao vjernici mu pristupamo s osobitim 
poštovanjem. Sa zadovoljstvom i nadom pratimo 
napredak suvremenih dostignuća koja doprinose 
zaštiti, očuvanju i unapređenju ljudskog života. 
Nažalost, uočavamo i suprotni razvoj gdje se na 
razne načine propagira kultura suprotna životu te se 
na njega okomljuje kako u njegovim počecima tako 
i u susretu sa smrću. 

Budući da se radi o temeljnim pitanjima 
dostojanstva ljudske osobe ova problematika 
nipošto ne bi smjela biti razlogom jeftinih ideo¬ 
loških ili političkih prepucavanja. Naprotiv, svi 
moramo biti otvorena duha te dovoljno mudri i raz¬ 
boriti kako bismo bili spremni prihvatiti pravu 
istinu o ovom pitanju. I odredbe političkih vlasti na 
ovom području moraju poštivati naravni zakon. Ni 
na jednom području života građanski zakon ne 
može biti zamjena za savjest niti može propisati 
norme o onome što izmiče njegovoj nadležnosti. 
Civilno društvo i političke vlasti moraju priznavati 
i poštivati neotuđiva prava ljudske osobe. Ta prava 
ljudske osobe ne ovise ni o pojedincima ni o rodi¬ 
teljima, a ne predstavljaju ustupak društva ili drža¬ 
ve: ona pripadaju čovjekovom dostojanstvu i nera¬ 
zdvojiva su od ljudske osobe snagom stvoriteljskog 
čina iz kojeg je ona proizašla. Kako šuplje zvuče 
fraze o pravima čovjeka kad se najelementarnije 
pravo, ono na život, uskraćuje upravo onima naj¬ 
slabijima koji se nalaze na samom početku svoga 
postojanja. Kako apsurdno zvuče licitiranja do ko¬ 
jeg tjedna trudnoće treba dopustiti pobačaj. Izgle¬ 
da, mnogi su zaboravili da su nekoć i sami bili nez¬ 
natni zametak kojemu je bilo dopušteno da živi te 
su danas odrasli ljudi kojima je jako stalo do 
obrane svojih ljudskih prava dok istovremeno bra¬ 


ne tezu da je sasvim legitimno odluku o preživlja¬ 
vanju ili zatiranju početka života novog čovjeka 
prepustiti nečijem slobodnom izboru. Nije li to 
apsurd našega vremena? 

Roditelji su odgovorni za odgoj 
svoje djece 

6. Velike se rasprave u nas vode i oko spolnog 
odgoja u školama. I u toj raspravi Crkvi se pristupa 
s mnogim predrasudama i unaprijed donesenim zak¬ 
ljučcima bez imalo volje da se uđe u otvoreni dija¬ 
log uz elementarno poštivanje sugovornika koje se 
ponajviše ogleda u spremnosti da ga se dobrohotno 
sasluša i pošteno odvagne njegove argumente. Kao 
vjernici jako smo zainteresirani za to kako se odga¬ 
jaju naša djeca napose na području spolnosti, jer se 
radi o važnoj dimenziji ljudske osobe koja je u dana¬ 
šnjem vremenu izvrgnuta mnogim manipulacijama. 



Svećenstvo u procesiji u kojoj na Tijelovo neznane godine Drugog 
svjetskog rata Presveti Oltarski Sakrament gradom Zagrebom 
pronosi nadbiskup Stepinac. Slika iz albuma koji je nadbiskupu 
Stepincu posvetio bavarski franjevac o. Titus Schindele, dušobrižnik 
njemačke vojske za vrijeme Drugog svjetskog rata. 

Velika je vaša odgovornost, dragi roditelji. 
Pomno bdijte nad programima koji se nude vašoj 
djeci i ne dopustite da se njihove mlade duše truju 
nepriličnim sadržajima. Na Drugom vatikanskom 
saboru vrlo je jasno istaknuta važnost obitelji u 
spolnom odgoju djece. Imate pravo poznavati pro¬ 
grame, pratiti odgoj svoje djece i sudjelovati u 
njemu, napose pazeći na one sadržaje koji propagi¬ 
raju vrijednosne sustave na osnovu kojih djeca 
izgrađuju svoje ljestvice vrijednosti i zauzimaju 


50 




BLAŽENI ALOJZIJE STEPINAC 2 [god. XII.) 2005. 


stavove o bitnim životnim pitanjima. Spolnost je 
svakako jedno od tih važnih i osjetljivih područja. 
Jedino takvim angažiranim i jasnim vjerničkim 
stavom možemo se oduprijeti suptilnim 
pokušajima da se i u našem obrazovnom sustavu 
nametnu sadržaji koji su u suprotnosti s evan¬ 
đeoskim načelima i našim vjerničkim moralom. 

Budite vi, dragi roditelji, graditelji hrvatskoga 
društva kao ljudi koji, poštujući druge i poznava¬ 
jući svoje, ostaju usidreni u vjeri i odgovorni pon¬ 
ajprije za svoju djecu. Takav stav brige za najm¬ 
lađe i za najnezaštićenije sposoban je biti kvascem 
na svim razinama. Nije čudno ni slučajno što se 
danas otvaraju baš ona pitanja koja ljuljaju temelje 
obiteljima. 

Prije šezdeset i pet godina blaženi je Alojzije u 
jednoj homiliji rekao: “Pravi muževi ne sagiblju 
koljena pred lažnim duhom vremena, jer to zahtije¬ 
va konačno i prava ljubav prema samome sebi i 
domovini. Ako je Bog, kao što jest, apsolutni 
gospodar svega, može li On, koji je vječna pravda, 
pustiti da se trajno a nekažnjeno gazi njegov sveti 
Zakon? Nije zato bez razloga zavapio prorok: ‘Jao 
vama, koji zlo zovete dobro, a dobro zlo. Koji 
tminu zovete svjetlo, a svjetlo tmina, koji gorko 
zovete slatko, a slatko nazivate gorkim!’ (Iz 5,20). 
Kakovu nadu, pitamo vas, kakovu nadu mogu još 
imati oni, koji su ostavili izvor života - Boga i prik¬ 
lonili se laži prolaznoga vremena, koje je sve 
istinske vrednote života zanijekalo?” (Propovijed u 
Peterancu, 17. studenoga 1940., u: J. Batelja [ur.J, 
Alojzije Stepinac, nadbiskup zagrebački: propovi¬ 
jedi, govori, poruke [1934.-1940.], Zagreb 2000., 
str. 487-488). 

Nama je nedjelja puno više 

7. Draga braćo i sestre, Božja i ljudska blizina 
i križ, te odrednice stopljene u Euharistiju poticaj 
su mi da vam dozovem u svijest daljnje korake na 
sinodalnome putu pripreme za Drugu sinodu 
Zagrebačke nadbiskupije, usmjerene posebno na 
dva područja: nedjelju i župu. 

Živimo Godinu Euharistije i u njoj želimo 
dublje ponirati i otkrivati to zahtjevno otajstvo koje 
nije tu da bismo ga prvenstveno promatrali u preli¬ 
jepim svetohraništima, nego da bismo ga živjeli u 
svakidašnjici. Taj euharistijski duh izvire iz Dana 
Gospodnjega. On za nas nije prvotno na razini 
radnoga ili neradnoga dana, ali je to nedvojbeno 
važna razina, jer je odnos prema radu također 
odnos prema čovjeku i životu. 

Kardinal Stepinac kaže: “Katolicizam se, dakle, 


rada u jednu ruku ne stidi, ali ga u drugu i ne obo¬ 
žava, nego smatra svaki pošteni rad sredstvom za 
izgradnju čovjeka u nama i njegova vječnog cilja: 
‘do čovjeka savršena, do mjere dobi punine 
Kristove’ (Ef 4,13). “ (O kršćanskim načelima 
rada i o misiji privredne omladine, Zagreb, 20. stu¬ 
denoga 1939., u: J. Batelja [ur.], Alojzije Stepinac, 
nadbiskup zagrebački: propovijedi, govori, poruke 
[1934.-1940.], Zagreb 2000., str. 344). 



Djevojčice u bjelini sipaju cvijeće pred Presvetim Oltarskim 
Sakramentom koji gradom Zagrebom pronosi nadbiskup Stepinac. 

Slika iz albuma koji je nadbiskupu Stepincu posvetio bavarski 
franjevac o. Titus Schindele, dušobrižnik njemačke vojske 
za vrijeme Drugog svjetskog rata. 

Kad o toj temi govorimo, najmanja je civi¬ 
lizacijska mjera poštivati dostojanstvo svakoga 
čovjeka i njegova prava, ali nama kršćanskim vjer¬ 
nicima nedjelja je puno više. Ona je model, norma 
i poticaj za življenje bilo kojega drugog dana u 
tjednu. To je uistinu dan vjere i dan Euharistije, a iz 
toga i dan kršćanske ljubavi prema bližnjima. 
Štiteći prava radnika, kršćanstvo želi naglašavati da 
se slavljenjem toga dana sve preobražava iznutra. 
Samo radom to nije moguće, što dobro znaju i kul¬ 
turni djelatnici i stoga je čudno što se u hrvatskome 
društvu taj dan ne nastoji prepoznati barem kao 
‘dan čovjeka’, ako ne već kao dan Gospodnji i kao 
dan Crkve. Bez toga dana, dobro shvaćajući 
potrebe i vjernika drugih religija, ljudi postaju nes- 
retniji, a slobodno mogu reći i nekulturniji, jer im 
se oduzima jedan od stožera njihove kulture - ned¬ 
jelja. Nastojte gajiti kulturu nedjelje i baš ćete iz te 
brige lako naći maštovitosti da branite ljude kojima 
su narušena njihova prava kao radnika. 

Sinoda za obnovu župnih 
zajednica 

8. Druga polovica ove godine u pripremanju 
Sinode bit će iskorištena da se pojedine važne teme 
o našoj vjeri i Crkvi raspravljaju u župama, među 
vama vjernicima i u zajedništvu s vašim svećenici¬ 
ma. Prihvatite tu dragocjenu mogućnost kao vaš 
udio u brizi za Crkvu. Osjećam da nam je potrebno 
više rasprave i da nam je potrebna veća svijest o 
pripadnosti župnoj zajednici. 

Blaženi Alojzije o tome kaže: “Kao što se dijete u 
tjelesnom pogledu mora hraniti, mora njegovati, 
tako valja i u duhovnom pogledu skrbiti za nj, da ne 
zakržlja i propadne. To župa čini revno kroz čitav 
život čovječji. (...) Ako je to morala uvijek činiti, 
mora još više da čini danas, kad se zaboravljaju 
temeljni principi kršćanstva.” (Propovijed prigo¬ 
dom 5. obljetnice osnutka župe sv. Josipa na Treš¬ 
nje vki, u Zagrebu, 21. lipnja 1942., u: J. BATELJA 
- C. TOMIC (ur.), Alojzije kardinal Stepinac, nad¬ 
biskup zagrebački: propovijedi, govori, poruke 
(1941.-1946.), Zagreb 1996., str. 113). 

Draga braćo i sestre, ako postoji mjesto gdje se 
treba raspravljati o gorućim pitanjima za Crkvu, 
onda je to ponajprije župna zajednica. Ako to ne 
činimo mi, ne trebamo se čuditi što medijska 
neumjesnost i nestručnost posežu i za onim pitanji¬ 
ma koja se tiču naših unutarnjih međuodnosa i 
uređenja, želeći ostaviti dojam da su prepuni brige 
za crkvena pitanja. 

Župa je mjesto gdje se euharistijski živi blizina, 
gdje se ne smije dogoditi da netko ostaje uskraćen 
za najpotrebnije u životu, zbog naše nesposobnosti 
da se približimo jedni drugima. Župa je mjesto gdje 
je vidljivo da križ ima drukčiju logiku od one koja 
se nudi na pozornicama suvremenih zabavišta. Ona 
je prostor gdje i kršćanska ‘hrabra manjina’ ne tugu¬ 
je što postoje protivštine i što je možda ismijavana. 
Naša Sinoda treba pomoći obnovu župnih zajedni¬ 
ca. Župa nas uči da kršćani nisu nasrtljivi i da ne 
tuguju bespomoćno za onim okolnostima koje bi im 
bile sklonije, nego ponizno traže volju i lice 
Kristovo, noseći u sebi proročku i gostoljubivu 
snagu. Takve župe, svjesne svoga poziva, potrebne 
su Nadbiskupiji da bi mogla nositi blizinu Božje 
Riječi i u njoj vjerodostojnu poruku koja privlači 
ljepotom života s Bogom u zajedništvu Presvete 
Bogorodice Marije i svih svetih. 

Draga braćo i sestre, predragi Kristovi vjerni¬ 
ci, završavam ovu homiliju riječima Stepinčeve 
molitve: “Krist neka brani hrvatski narod od svako¬ 
ga zla, a napose one koji su danas pohrlili da mu se 
poklone”. 


(Nagovor na završetku euharistijskoga slavlja u 
Samoboru, 13. lipnja 1938., u: J. Batelja [ur.], 
Alojzije Stepinac, nadbiskup zagrebački: propovi¬ 
jedi, govori, poruke [1934.-1940.], Zagreb 2000., 
str. 245). Amen. 



Nadbiskupovi tjelesni stražari u posebnoj odori prate svoga 
natpastira koji gradom Zagrebom pronosi Presveti Oltarski 
Sakrament. Uočljive su skele na južnoj strani katedrale. 
Slika iz albuma koji je nadbiskupu Stepincu posvetio bavarski 
franjevac o. Titus Schindele, dušobrižnik njemačke vojske 
za vrijeme Drugog svjetskog rata. 


OGULIN - Nakon trodnevne duhovne priprave u 
nedjelju 6. veljače u ogulinskoj župi bi. Alojzija 
Stepinca održan je četvrti zbor župe. U društvenom 
domu MO Salopek Sela u kojem se bogoslužja 
održavaju do izgradnje nove crkve, blagdan 
nebeskog zaštitnika župe predvodio je gvardijan 
samostana franjevaca trećoredaca glagoljaša 
Glavotok na Krku fra Ivan Široki u zajedništvu s 
domaćim župnikom fra Marijanom Jelušićem te 
gvardijanom samostana franjevaca trećoredaca u 
Ogulinu fra mr. Petrom Runjom. 

SINDELFINGEN - Uoči spomendana bi. 
Alojzija Stepinca u crkvi Presvetog Trojstva u 
Sindelfingenu svečano misno slavlje predvodio je 
u nedjelju 6. veljače provincijal Franjevačke 
provincije Presvetog Otkupitelja iz Splita fra 
Željko Tolić. U propovijedi je upoznao vjernike s 
bitnim dijelovima životnoga puta kardinala 
Stepinca. 

ZAGREB - U zagrebačkoj katedrali, gdje je 
pokopan bi. Alojzije Stepinac, trodnevna duhovna 
priprava za Stepinčevo započela je 7. veljače. Mis¬ 
no slavlje predvodio je generalni vikar Zagrebačke 
nadbiskupije prelat Vladimir Stankovič. Molitvu 
krunice prije mise predvodili su djelatnici Hrvat¬ 
skoga Caritasa zajedno s ravnateljem mr. Ivanom 
Milovčičem. Na misi je pjevao Mješoviti pjevački 
zbor “Janjevo” pod ravnanjem prof. Paška Đeldiča 
i uz orguljsku pratnju Ivana Betea. 

Drugi dan trodnevne duhovne priprave u 
utorak 8. veljače misno slavlje predvodio je zagre¬ 
bački pomodni biskup Vlado Košić, a pjevao je zbor 
župe Marije Pomoćnice sa zagrebačke Knežije. 
Molitvu krunice predvodili su sjemeništarci 
Međubiskupijskog sjemeništa u Zagrebu. 

Treći dan trodnevnice misno je slavlje predvo¬ 
dio mons. Josip Mrzljak. 


pomoćni biskupi Josip Mrzljak i Vlado Košić, te 
novoimenovani biskup Valentin Pozaić, križe- 
vački biskup Slavomir Miklovš te devedeset i osam 
dijecezanskih i redovničkih svećenika. 

Na misi je pjevao Zbor Instituta za crkvenu glazbu 
“Albe Vidaković” pod vodstvom Danijele Tomašić 
i Zbor bogoslova pod vodstvom mo. Miroslava 
Martinjaka, koji je ujedno bio i dirigent oba zbora. 

VVASHINGTON - Svečanom euharistijom na 
kojoj se okupilo mnoštvo hrvatskih vjernika 
proslavljen je 8. veljače u crkvi Naše Gospe u 
Washingtonu spomendan bi. Alojzija Stepinca i 45. 
obljetnica njegove smrti. Misno slavlje predvodio 
je dekan teološkog studija na Sveučilištu u 
Washingtonu, ugledni bibličar dr. Francis 
Moloney. Dr. Moloney je istaknuo značaj Ste- 
pinčeva mučeništva za očuvanje vjere i Katoličke 



Na blaženikov blagdan 10. veljače središnje 
misno slavlje predvodio je zagrebački nadbiskup 
kardinal Josip Bozanić. 

Na svečanosti u prepunoj zagrebačkoj prvos¬ 
tolnici koncelebrirali su apostolski nuncij u RH 
nadbiskup Francisco-Javier Lozano, zagrebački 


crkve u Hrvata. Na misi su koncelebrirali svećenici 
iz Washingtona i voditelj tamošnje Hrvatske 
katoličke misije don Damir Stojić, a nazočni su bili 
i ministar kulture Božo Biškupić, hrvatski vele¬ 
poslanik pri SAD-u Neven Jurica te saborski zas¬ 
tupnik Mario Zubović. 

KOPRIVNICA - Desetodnevni duhovni program 
priprave za proslavu Stepinčeva u toj koprivničkoj 
župi, utemeljenoj 2000., započeo je 1. veljače mis¬ 
nim slavljem koje je predvodio župnik u Pribi- 
slavcu kod Čakovca Damir Kovačič. Nastavljen je 
idučeg dana misom koju je predvodio župnik u 
Murskom Središču Kristijan Piskač, dok je misno 
slavlje 3. veljače predvodio župnik u Ludbregu 
preč. Josip Đurkan. Sa župnicima su gostovali i 
župni zborovi koji su predvodili liturgijsko pjeva¬ 
nje. U posjetu župi boravilo je 6. veljače 50-ak sje- 
meništaraca iz Zagreba. Misno slavlje predvodio je 
duhovnik u Dječačkom sjemeništu u Zagrebu vlč. 
Anđelko Koščak, a pjevali su i svirali sjemeništarci 
sa svojim tamburaškim orkestrom. Nakon mise sje¬ 
meništarci su ukratko posvjedočili o svom sjeme- 
nišnom i školskom životu, te su otpjevali još neko¬ 
liko pjesama. Istoga je dana, zahvaljujući gostova¬ 
nju štićenika zajednice Cenacolo iz Vrbovca i brač¬ 
nog para Kovač iz Zagreba, održana i prva tribina 
u dvorani Pastoralnog centra bi. Alojzija Stepinca. 
Tema je bila “Kako pobijediti najveće zlo našega 
vremena: ovisnost o drogi, alkoholu, cigaretama - 
kako spriječiti i liječiti”. 

Misno slavlje 7. veljače predvodio je župnik u 
Mačkovcu Josip Blažon, 8. veljače župnik u Kne- 
gincu Jadranko Benjak, a na Pepelnicu ga predvodi 
župnik u Mihovljanu Marijan Piskač. Središnja 
proslava župnog blagdana održana je na sam blag¬ 
dan bi. Alojzija Stepinca, 10. veljače, a misno slav¬ 
lje je predvodio varaždinski biskup Marko Culej. 



Mons. J. Magijerec, rektor Zavoda sv. Jeronima u Rimu prigodom 
blagoslova kamena temeljca crkve u Repašu 1932. Slika iz spomen 
-albuma koji su vjernici Repaša iz župe Molve poklonili dr. Alojziju 
Stepincu, nadbiskupu koadjutoru 1. prosinca 1934. 

U propovijedi je biskup vjernicima približio 
lik blaženika Alojzija Stepinca kao velikog borca 
za dostojanstvo čovjeka, bez obzira na rasu, naciju 
i vjeru jer su za njega svi ljudi bili vrijedni pažnje i 
poštovanja. Osobito se borio za svoju domovinu 
Hrvatsku, njezinu čast i dostojanstvo, a Crkvu u 


Hrvata, čvrsto i sigurno povezanoj sa svetom 
Rimskom Stolicom, nije dao učiniti “narodnom 
crkvom”, kakvu su htjeli tadašnji nositelji vlasti, 
ustvrdio je biskup Culej. Stepinčevi dani u Ko¬ 
privnici završili su misnim slavljem koje je u 18 
sati predvodio župnik iz Velike Gorice mons. Josip 
Frkin. 

U sklopu desetodnevnog vrlo sadržajnog pro¬ 
grama proslave nebeskog zaštitnika župe blaženog 
Alojzija Stepinca u Koprivnici, jedne od najmlađih 
župa u Varaždinskoj biskupiji, održanje trodnevni 
festival duhovne glazbe “Stepinčeve note”. Festi¬ 
val je održan od 3. do 5. veljače u Pastoralnom cen¬ 
tru bi. Alojzija Stepinca, a organizirao gaje župnik 
Krunoslav Pačalat sa svojim suradnicima. Prvog 
dana festivala održana je večer klasične duhovne 
glazbe u obliku smotre mješovitih župnih zborova, 
a predstavili su se župni zbor sv. Nikole iz Ko¬ 
privnice, župni zborovi iz Ludbrega i Gornje 
Rijeke, zbor “Panis Angelicus” i nonet konventu¬ 
alaca iz Zagreba, “Mirjam” iz Tolise u BiH, te 
domaći župni zbor “Alojzijevci”. U petak 4. 
veljače predstavila se podravska glazbeno-duhovna 
scena. Sastavi mladih pjevali su i u tijeku večernje 
mise koju je predvodio postulator kauze za kanon¬ 
izaciju Alojzija Stepinca mons. Juraj Batelja. 

U propovijedi, prilagođenoj osobito 
kršćanskoj mladeži, mons. Batelja mladima je 
prikazao Stepinčevu mladost, a nazočne mlade 
vjernike uputio je na čuvanje čistoće u tijeku 
mladenačkog života. Nakon mise nastupili su sas¬ 
tavi “Trinitas” (Ludbreg), “Leticija” (Rasinja), 
“Nova nada” (Hlebine), FRAMA iz Koprivnice, 
“Ime ljubavi” (Koprivnica), A capella “Benjamin” 
(Križevci), “Ihthis” (Veliki Bukovec), “Martinci” 
(Virje) i domaćini “Stepinčeva mladež” 
(Koprivnica), dok je samu festivalsku večer otvorio 
domaći dječji zbor “Stepinčevci”. 

U subotu 5. veljače na festivalskoj večeri nas¬ 
tupile su “jake snage ero sacro scene”, a izvođači 
su pjevali i na misnom slavlju koje je predvodio 
vlč. dr. Ivica Raguž iz Đakova. Nakon mise nastupili 
su sastavi “Sve boje ljubavi”, “Misterij”, “Messen- 
gers” i “Nebeski grad” iz Zagreba, VIS “Emanuel” 
iz Velike Gorice, “Laudantes” iz Šibenika, VIS 
“Dominik” iz Splita, te Davor Terzić iz Rovinja, 
vlč. Ljubo Vuković iz Kravarskog i vlč. Perica Ma- 
tanović iz Zagreba. Glazbenim večerima prisustvo¬ 
vao je velik broj posjetitelja, a osim domaćih župl- 
jana, okupili su se i mnogi mladi iz svih krajeva 
Varaždinske biskupije, ali i cijele Hrvatske, kako bi 
i pjesmom proslavili hrvatskog blaženika Alojzija 
Stepinca. Brojni posjetitelji nagrađivali su sve 

izvođače dugotrajnim pljeskom, a u pjesmu se čes¬ 
to uključivala i sama publika. 

Na kraju festivala, u ime organizatora domači žup¬ 
nik Pačalat podijelio je sa svojim suradnicima iz 
“Stepinčeve mladeži” statue festivala s likom bla- 
ženika i zahvalnice svim sudionicima, te pozvao na 
“Stepinčeve note” iduće godine. 

RIM - Na 45. obljetnicu smrti blaženoga Alojzija 
Stepinca i blaženikov spomendan u četvrtak 10. 
veljače u hrvatskoj crkvi sv. Jeronima u Rimu 
svečano misno slavlje predvodio je vrhbosanski 
nadbiskup kardinal Vinko Puljić. 

Na početku propovijedi kardinal Puljić prisje¬ 
tio se 3. listopada 1998., kada je papa Ivan Pavao II. 
blaženim proglasio “herojskog nadbiskupa zagre¬ 
bačkog u teškim vremenima” Alojzija Stepinca. 
Istaknuo je kako je toga dana Papa ispisao povijes¬ 
nu stranicu usmjerenu prema budućnosti i položio 
“kamen međaš” u državnoj i nacionalnoj hrvatskoj 
povijesti. Djelo blaženog Stepinca i danas je jako 
aktualno i posvještenje toga djela od temeljne je 
važnosti za naše sutra. Kardinal je zatim govorio o 
životnom putu blaženika koji je “bio svjestan da 
kad je u pitanju istina o Bogu, kompromisi ne 
dolaze u obzir”. 

“Nadbiskup Stepinac jasno je digao svoj glas u 
obranu čovjeka. Učinio je to pred nacističkim oku¬ 
patorom kao i pred Titovim komunistima. Podnio 
je napade na vlastiti život sa strane raznih ideologi¬ 
ja”, istaknuo je kardinal Puljić. 

Današnji čovjek je dezorijentiran i obuzet 
tolikim sumnjama koje obilato širi dominantni 
mentalitet po kojem se može i bez Boga. Na osobit 
način su mladi ti koji traže sigurnosti i ideale vri¬ 
jedne ostvarenja. Lik bi. Stepinca je primjer kako 
nasljedovati Krista, kako nastojati razumjeti i ost¬ 
variti volju Božju i postići svetost. Njegovo svje¬ 
dočanstvo nije “daleko”, već je izuzetno blisko 
našoj stvarnosti, poručio je vrhbosanski nadbiskup, 
istaknuvši pritom kako je “bi. Alojzije herojski 
svjedok vjernosti načelima vjere i morala, siguran 
daje Bog njegovo uporište pred ljudskim sudom”. 
Nije moguće govoriti i zastupati istinu bez takve 
herojske jasnoće i sigurnosti u savjesti. Ako je 
ikada trebalo izgrađivati jasne stavove, onda to tre¬ 
ba danas kada se nameće relativizam vrednota i kao 
glavno mjerilo se postavlja interes kao umješna 
zamjena za sebičnost. Više no ikada danas se na¬ 
meće potreba odlučnoga opredjeljenja za dobro i 
zastupanje ispravnih načela u životu i radu osobe i 
zajednice. 


Današnjem vremenu su potrebne osobe s 
ispravno formiranom savjesti, osjetljivom na dobro 
i na zlo, savjesti koja se uvijek opredjeljuje za 
istinu protiv laži, za pravednost protiv nepravde, 
za ljubav protiv mržnje, za slogu protiv nesloge. 
Nije dovoljno imati ispravan sud o stvarnosti, nego 
je potrebno imati snagu opredijeliti se za prave vri¬ 
jednosti. Jednostavno rečeno, najkraći zakon sav¬ 
jesti jest vršenje volje Božje, poručio je kardinal 
Puljić. 

“Danas, 45 godina od mučeničke smrti bi. 
Stepinca, radosno doživljavajući slobodu i priznan¬ 
je Crkve, osvrćemo se puni zahvalnosti Bogu za 
dar tog svijetlog lika, koji je ostao svjetionik u 
mračnim vremenima komunizma, ali i sada kad se 
tolike vrijednosti urušavaju i relativiziraju. Ne smi¬ 
jemo zaboraviti, nego još više upoznavati taj divni 
lik, na njemu se nadahnjivati te, uz njegov zagov¬ 
or, unositi u ovo vrijeme onakvu svjedočku vjeru, 
kakvu je on živio. Trebamo učiti i znati voljeti 
Crkvu i nositi svoj križ libenter, patienter et arden- 
ter. Ono što se voli za to se izgara i umire. I tako se 
ostavlja svijetli trag ispunjenog života”, istaknuo je 
kardinal Puljić. 

Na misi su koncelebrirali tajnik Biskupske sin¬ 
ode nadbiskup Nikola Eterović, poglavari Papin¬ 
skog Hrvatskog zavoda sv. Jeronima, rektori i 
predstavnici različitih rimskih zavoda, te šezdese¬ 
tak svećenika koji se nalaze na službi ili studiju u 
Rimu. Uz brojne hrvatske redovnice na svečanom 
slavlju sudjelovali su članovi diplomatskog zbora 
RH i BiH pri Svetoj Stolici i Republici Italiji. 
Ljepoti misnog slavlja svojim pjevanjem pri¬ 
donijeli su članovi gradskih zborova s Krka i 
Dobrinja. 



Procesija kreće prema gradilištu za crkvu u Repašu 1932. Slika iz 
spomen-albuma koji su vjernici Repaša iz župe Molve poklonili dr. 
Alojziju Stepincu, nadbiskupu koadjutoru 1. prosinca 1934. 

OSIJEK - Na liturgijski spomendan bi. Alojzija 
Stepinca o 45. obljetnici njegove smrti u župnoj 
crkvi Preslavnoga Imena Marijina u Osijeku 
svečanu euharistiju predvodio je 10. veljače đako¬ 
vački i srijemski biskup Marin Srakič. U propovi¬ 
jedi je iznio dojmljiva svjedočanstva o blaženikovu 
životu i njegovu primjernom pastirskom djelovan¬ 
ju u osobito zahtjevnim prilikama predratnoga, 
ratnoga i poratnoga vremena. 

Unatoč snažnoj propagandi i represivnim kaz¬ 
nenim progonima, lik kardinala Stepinca postao je 
slavni lik - hrabri svjedok Kristova načela ljubavi, 
i prema Bogu i prema čovjeku. Sve njegove riječi i 
djela odavala su čvrstoću njegova kršćanskoga 
uvjerenja, koje gaje do kraja vodilo, kako u navi- 
ještanju istinskih načela tako i u gorljivu zauzi¬ 
manju u obrani svih obespravljenih. 

SPLIT - U Splitsko-makarskoj nadbiskupiji Ste- 
pinčevo se posebno svečano slavi u župi sv. Križa 
u splitskom Velom Varošu. Blagdansko euharis- 
tijsko slavlje 10. veljače predvodio je župnik don 
Ivan Sučić u koncelebraciji sa sužupnikom don 
Ivanom Lovrićem. Don Ivan je u propovijedi pod¬ 
sjetio kako je papa Pio XII. rekao da je Stepinac 
jedan od najvećih ljudi svoga vremena te kako je 
bio čovjek ispred svog vremena. 

Mladi u župi pripremili su skazanje u prigodi 
45. obljetnice smrti bi. Alojzija s porukom kako 
čovjek svoje srce otvara materijalnim stvarima, a 
okreće leđa Bogu, a to je suprotno od onoga zbog 
čega je Stepinac podnio mučeništvo. 

Zajednica štovatelja Alojzija Stepinca svakog 
desetog u mjesecu u crkvi Sv. Križa, s nakanom 
uzdignuća bi. Stepinca na čast svetosti moli u 17.30 
krunicu te u 18 sati slavi misu. 

KARMEL U MARIJI BISTRICI - U samostan¬ 
skoj crkvi u bistričkom Karmelu 10. veljače slavi 
se spomendan naslovnika i zaštitnika Karmela bi. 
Alojzija Stepinca. Jutarnju misu, u koncelebraciji s 
vlč. Matijom Burjom, supsidijarom u župi Marija 
Bistrica predvodio je mons. Lovro Cindori, done¬ 
davni župnik i upravitelj Svetišta Majke Božje 
Bistričke, a sada kanonik Prvostolnog kaptola 
zagrebačkog. 

Govoreći o blaženiku Stepincu mons. Cindori 
istaknuo je kako se i mi divimo našem blaženiku, 
njegovom putu i svjetlu, ali tako teško idemo za 
njim. No, ukazao je kako vjernik treba živjeti po 
Božjoj riječi i kada trpi, kada je progonjen, 
ponižen, kada mu se nanosi zlo. Istaknuo je da ne 
treba uzvraćati zlo za zlo, te kao što kaže Papa, ne 
treba se dati pobijediti zlom, nego zlo treba pobije¬ 


diti dobrim. “Povijest će prolaziti, vladari će se 
mijenjati, protivnici progonitelji će nestajati, a 
zvijezda blaženika i svetaca trajno će sjati pred 
licem Božjim i u pobožnosti hrvatskoga naroda”, 
zaključio je mons. Cindori. 



Gradnja čamca u Repašu. Slika iz spomen-albuma koji su vjernici 
Repaša iz župe Molve poklonili dr. Alojziju Stepincu, nadbiskupu 
koadjutoru 1. prosinca 1934. 


POŽEGA - Svečanim euharistijskim slavljem u 
drevnoj požeškoj crkvi sv. Lovre, u čiji su oltar ug¬ 
rađene moći bi. Alojzija Stepinca, Požeška bis¬ 
kupija na njegov spomendan 10. veljače slavila je 
svojega drugog zaštitnika. Misno slavlje predvodio 
je pomoćni vrhbosanski biskup Pero Sudar u konce¬ 
lebraciji s požeškim biskupom Antunom Škvor- 
čevićem, generalnim vikarom mons. Josipom Krpe- 
ljevićem, biskupijskim vikarom za pastoral preč. 
Josipom Klarićem, kanonicima Stolnog kaptola sv. 
Petra te s ostalim svećenicima i redovnicima. 

VELIKA GORICA - Svog župnog naslovnika 
bi. Alojzija Stepinca župa u Velikoj Gorici prosla¬ 
vila je na blaženikov spomendan, 10. veljače, s 
dvije koncelebrirane mise. Svečanu prijepodnevnu 
misu uz župnika Josipa Ružmana, velikogoričko- 
odranskog dekana i župnika Navještenja BDM u 
Velikoj Gorici mons. Josipa Frkina i devetoricu 
svećenika Velikogoričko-odranskog dekanata, 
predvodio je župnik Žutoga Brijega Darko Pužin. 
Večernju misu predslavio je župnik velikogoričke 
župe sv. Petra i Pavla Dragutin Kujavec, zajedno sa 
župnikom Ružmanom i dvojicom svećenika. 

DUBROVNIK - Četrdeset i peta obljetnica smrti 
bi. kardinala Alojzija Stepinca obilježena je 10. 
veljače svečanim euharistijskim slavljem koje je u 
dubrovačkoj katedrali predvodio biskup Želimir 
Puljić. U propovijedi je podsjetio kako je prije 65 
godina blaženik boravio u Dubrovniku i 
Stradunom nosio moći sv. Vlaha. 

METKOVIĆ - Večernjim misnim slavljem koje 
je u crkvi sv. Nikole, biskupa u Metkoviću, pred¬ 
vodio župni vikar Darijo Corić u sumisništvu sa 
župnikom Ljubom Pavićem, vjernici te župe pro¬ 
slavili su 10. veljače, blagdan bi. Alojzija Stepinca. 

KRAŠIĆ - U Krašiću, rodnoj župi blaženoga kar¬ 
dinala Alojzija Stepinca i mjestu dovršetka njego¬ 
va mučeništva 10. veljače 1960. godine, i ove je 
godine 10. veljače svečano proslavljeno Stepin- 
čevo. Na 45. obljetnicu smrti bi. Stepinca središnje 
misno slavlje u krašićkoj crkvi predvodio je zadars¬ 
ki nadbiskup Ivan Prenđa zajedno sa zagrebačkim 
pomoćnim biskupom Josipom Mrzljakom, postula- 
torom Stepinčeve kauze dr. Jurjom Bateljom, kra- 
šićkim župnikom Dragutinom Kučanom i brojnim 
svećenicima iz Zagrebačke nadbiskupije i drugih 
hrvatskih biskupija. 

Ističući daje s crkvenoga i nacionalnog aspek¬ 
ta pitanje obitelji prevažno u ovomu povijesnom 
trenutku, kako za hrvatski narod tako i za Crkvu, 
nadbiskup Prenđa podsjetio je ovom prigodom na 
riječi blaženoga Stepinca koje je napisao u jednom 
pismu Odboru za organizaciju Socijalnog tjedna: 
“Budući daje obitelj temelj ljudskoga društva, va¬ 
lja urediti njezine sastavne dijelove: vjerski, 
ćudoredni, odgojni, zdravstveni i društveni”. Držao 
je daje njegova teška zadaća upozoriti na ondašnje 
probleme koji ugrožavaju obitelj te je isticao da 
jake i sretne Hrvatske nema bez jakih i moralno 
zdravih i zadovoljnih obitelji. 



Nadbiskup Stepinac dolazi podijeliti sakrament Svete potvrde u 
Lupoglavu 1940. Slika iz spomen-albuma koji je poklonjen 
nadbiskupu Alojziju Stepincu 1944. 


Upozoravajući da je za naše egzistencijalno 
stanje prevažno pitanje problema i izgleda hrvatske 
obitelji, nadbiskup Prenđa prokomentirao je kako 
zakonodavstvo naše države, naslijeđeno iz prošlih 
vremena, a dobrim dijelom i novo koje se sprema, 
ne ide u prilog života i obitelji. Pitanje rastave, 
pobačaja, medicinski potpomognute oplodnje i 
cjelovitog obiteljskog zakonodavstva premalo se 
stavlja u prilog obitelji koja prihvaća i čuva život i 
to su veoma ozbiljna pitanja, upozorio je nadbiskup 
Prenđa. 

FUNTANA - Spomendan bi. Alojzija Stepinca 
svečano je proslavljen u mnogim istarskim grado¬ 
vima i mjestima, a osobito svečano u Funtani, gdje 
se župna zajednica pripremala trodnevnom duhov¬ 
nom obnovom koju je vodio fra Zvjezdan Linić. 

Duhovna obnova se sastojala od moljenja 
krunice, euharistijskog slavlja s nagovorom i 
euharistijskog klanjanja. Sve dane je bila prigoda 
za ispovijed. 

Na sam spomendan 10. veljače misu je predvodio 
porečko-pulski biskup Ivan Milovan u zajedništvu 
s više svećenika. Biskup Milovan u propovijedi je 
u kratkim crtama prikazao životni put bi. Stepinca 
i napose istaknuo njegovu vjernost Bogu, Crkvi i 
Svetoj Stolici. 

MALI LOŠINJ - Na spomendan bi. Alojzija 
Stepinca u četvrtak 10. veljače svečano misno 
slavlje u malološinjskoj župnoj crkvi Porođenja 
Marijina predvodio je župnik Maloga Lošinja dr. 
Anton Bozanić. 

“Nadbiskup Stepinac živio je u izazovnim 
vremenima ratnog i poslijeratnog doba gdje je tre¬ 
balo znati izabrati prave vrijednosti u pravom 
trenutku. To je znao i mogao samo čovjek koji je 
bio duhovno izgrađen, koji je bio spreman za svoje 
uvjerenje trpjeti do kraja.”, rekao je u propovijedi 
dr. Bozanić. 

VARAŽDIN - Na blagdan suzaštitnika Varaždin¬ 
ske biskupije bi. Alojzija Stepinca, u Varaždinu je 
10. veljače misno slavlje u katedrali Uznesenja 
BDM predvodio varaždinski biskup Marko Culej u 
zajedništvu s 50-ak svećenika. Liturgijsko pjevanje 
predvodio je katedralni zbor “Chorus liturgicus” 
pod ravnanjem dr. Stanka Ilčića i uz orguljašku 
pratnju Višeslava Jaklina. 

Napomenuvši u propovijedi kako se često ljudi 
žale da su vremena teška, biskup Culej je kazao 
kako vremena po sebi nisu ni teška, loša ili dobra, 
nego čovjek svojom sebičnošću i zloćom čini da 
vremena budu teška, bolna i mučna. Samo su Božji 

ljudi uvijek spremni podvrći svoju volju volji 
Božjoj znajući da to nije kapitulacija, nego da vršiti 
Božju volju znači biti slobodan, a vršiti svoju volju, 
to znači biti rob. Što je to davalo snagu današnjem 
blaženiku Stepincu, da izdrži, podnese ponižavanja 
i svakodnevnu opasnost? Sam reče da ga je čuvala 
zaštita Blažene Djevice Marije i njegova pobožnost 
prema Isusu, prisutnom u Euharistiji. 

ZADAR - Blagdan bi. Alojzija Stepinca svečano 
je u četvrtak 10. veljače proslavljen u istoimenoj 
župi na Bilom brigu u Zadru. Večernje misno slavl¬ 
je predvodio je zadarski nadbiskup Ivan Prenđa, u 
koncelebraciji sa župnikom mons. Šimom Perićem, 
dekanima dekanata Zadar-Istok i Zadar-Zapad don 
Mladenom Kačanom i don Anđelkom Buljatom i 15 
zadarskih svećenika. Župa bi. A. Stepinca jedna je 
od najvećih u Zadarskoj nadbiskupiji i predstoji joj 
gradnja župne crkve, jer se zasad mise služe u mon¬ 
tažnoj crkvi. Nadbiskup je zamolio Stepinčev 
zagovor na tu nakanu, pozivajući sve da budu ujed¬ 
injeni u tom zajedničkom naporu. 

STRAŽEMAN - U župnoj crkvi sv. Mihaela u 
Stražemanu slavlje blagdana bi. Alojzija Stepinca 
uvijek je poseban događaj. Razlog tome je što je 
upravo ta župna crkva prva, još prije 24 godine, 
postavila likove kardinala Alojzija Stepinca i Ivana 
Merza koji su puno godina kasnije postali i hrvatski 
blaženici. Zahvaljujući toj dalekovidnosti ta je 
crkva danas jedina koja ima relikvije oba blaženika 
koja se u toj župi već godinama posebno štuju. 
Misno slavlje 10. veljače ove godine predvodio je 
vrhbosanski pomoćni biskup Pero Sudar. 

Župnik mons. Josip Devčić, koji je od 
ondašnjih vlasti zbog postavljenih likova bio kažn¬ 
jen s dva mjeseca zatvora, podsjetio je kako je prije 
24 godine na posvećenje obnovljene crkve iz Rima 
doputovao kardinal Franjo Šeper, prefekt 
Kongregacije za nauk vjere, kojem je to bio i 
posljednji javni obred prije njegove smrti. 

NEW YORK - U hrvatskoj župi sv. Ćirila i 
Metoda i sv. Rafaela u New Yorku blaženi Alojzije 
Stepinac uvijek je bio svečano slavljen. Župna 
Hrvatska škola s ponosom nosi ime sada blaženoga 
kardinala Stepinca, a već gotovo trideset godina i 
ulica ispred crkve nosi naziv “Cardinal Stepinac 
Place” koja se nalazi tek tri bloka od poznatog 
Times Sqarea. I ove godine u toj se hrvatskoj župi 
nastojalo što svečanije obilježiti četrdeset i petu 
obljetnicu smrti blaženika, učitelja i primjera 
hrvatske vjernosti Katoličkoj crkvi, simbola 
stradanja hrvatskog puka i njegovih svećenika, 
redovnika i redovnica. 


Svečanu misu u prvu nedjelju korizme, 13. veljače, 
predvodio je pomoćni biskup New Yorka i general¬ 
ni vikar Dennis Joseph Sullivan. Istaknuo je 
Stepinčevo svjedočko mučeništvo, slavu i čast koje 
je konačno proglašenjem blaženim zasluženo 
potvrđeno. Govorio je o Isusovom napastovanju u 
pustinji, ali i odolijevanju svakome zlu. Kako je to 
Isus tada učinio, tako je to i naš blaženik i mučenik 
u svome životu pokazao. 

Uz biskupa suslavili su voditelj Hrvatske 
katoličke misije i Croatian Relief Servicea u 
Fairvievv, New Jersey vlč. Giordano Belanich, 
voditelj Hrvatske katoličke misije u Astoriji vlč. 
Robert Zubović, svećenik Sarajevske nadbiskupije 
trenutno na studiju na Sveučilištu Fordham Tomo 
Mlakić i župnik fra Ivica Majstorović. 

U misnom slavlju sudjelovalo je puno mladih 
pjesmom i prinošenjem darova u narodnim 
nošnjama, na što su ih pripremile franjevke: s. 
Milka Pušić, s. Zdravka Sirić i s. Kata Ostojić. 
Župni zbor je bio ojačan pratnjom puhačkog 
orkestra “St. Raphael Cappela” pod ravnanjem prof. 
Drage Bubala, umirovljenog pukovnika Hrvatske 
vojske. Članovi tog orkestra ujedno su i članovi 
orkestra američkih pitomaca na vojnoj akademiji 
West Point. Do suradnje je došlo zahvaljujući prof. 
Bubalu i njegovoj supruzi Erin, koja svira klarinet u 
vojnom orkestru. 

Nadbiskup New Yorka i kardinal Francis 
Spellman bio je veliki prijatelj i štovatelj Stepinca, 
te je još daleke 1947. imenovao novu srednju školu 
u White Plainsu NY “Archbishop Stepinac 
Highschool”. 

Program nakon mise bio je obogaćen prisjećanjima 
na život i govore kardinala Stepinca, a u folklornom 
dijelu nastupili su treći i četvrti razred župne 
Hrvatske škole, kolo-skupina “Marjan” iz Steeltona 
u Pannsylvaniji i župna kolo-skupina “Kardinal 
Stepinac”. 



Djeca i mladež u narodnim su nošnjama dočekala nadbiskupa 
A. Stepinca prigodom podjeljivanja sakramenta potvrde 1940. 
Slika iz spomen-albuma koji je poklonjen nadbiskupu 
Alojziju Stepincu 1944. 


58 




BLAŽENI ALOJZIJE STEPINAC 2 [god. XII.) 2005. 


MUNCHEN - Već godinu dana Hrvati u Mlinch- 
enu pripremaju se s radošću za proslavu Stepinčeva 
2005. godine. Voditelj misije fra Tomislav Dukić 
uspio je uz punu podršku hrvatskih vjernika kako iz 
Hrvatske tako i iz BiH ostvariti zamisao i želju za 
podizanjem spomenika tom našem velikanu vjere. 
Proslava Stepinčeva u Munchenu započela je u 
nedjelju 6. veljače misnim slavljem i otvaranjem 
izložbe koja dojmljivo i dokumentarno svjedoči o 
tri velika zla 20. stoljeća protiv kojih se borio 
Alojzije Stepinac: protiv fašizma, nacizma i komu¬ 
nizma. 

Voditeljica Odbora za kulturu pri Misijskom 
vijeću Barica Lorenz u uvodnoj je riječi dala sažet 
prikaz života i djelovanja Alojzija Stepinca te 
uputila vjernike na temeljito promatranje ove 
izložbe koja potiče na razmatranje, oplemenjuje, 
učvršćuje u vjeri i zalaganju za vjerske istine. 

Na otvaranju izložbe i na propovijedima te 
nedjelje msgr. dr. Juraj Batelja govorio je o pojedi¬ 
nostima iz života našega blaženika. 

Drugog dana u kapeli Hrvatskog doma nakon 
moljenja krunice, Sv. Mise i propovijedi slijedilo je 
predavanje msgr. dr. J. Batelje “Hrvatski katolici u 
kršćanskoj Europi”. Dr. Batelja ukazao je na raz¬ 
liku Europe kakvu je kao vizionar vidio blaženi 
Stepinac i ove koja je nastala i koja se proširuje. 


Hrvati posjeduju duhovno, kulturno i nacionalno 
bogatsvo koje bi u svakom slučaju trebalo ostati nji- 
ho va svojina potkrepljivana kršćanskim vrednotama. 
Treći dan na predavanju msgr. dr. Batelje: 

“Euharistijsko otajstvo i blaženi Alojzije 
Stepinac” vjernici su se osvjedočili o živoj vjeri 
blaženog Alojzija Stepinca u Euharistiju te o 
euharistijskoj baštini u Hrvata koja je prožeta 
ljubavlju i vjernošću prema euharistijskom Kralju, 
osobito pričesnim životom i sudjelovanjem u 
euharistijskim slavljima. “Kako pobijediti zlo - 
Stepinčeva pob jeda” bila je tema predavanja msgr. 
dr. Batelje na Pepelnicu. Zlo koje se pobjeđuje 
ljubavlju - Stepinčeva je baština. “Osveta ne pripa¬ 
da nama nego Bogu. Teško je ljubiti krvavog i 
bezdušnog progonitelja, ali mi to ipak moramo i 
hoćemo, jer je to zapovijed Kristova”, govorio je 
nadbiskup Stepinac. 

Oduševljeni riječima koje su čuli u predavan¬ 
jima msgr. dr. Batelje mladi hrvatski vjernici su u 
četvrtak 10.veljače na spomendan bi. Alojzija 
Stepinca iza krunice, Svete Mise i propovijedi 
provincijala Franjevačke provincije Presvetog 
Otkupitelja iz Splita dr. fra Željka Tolića pred¬ 
vodili klanjanje pred Presvetim Sakramentom uz 
Stepinčeva razmišljanja o Euharistiji i glazbeni 
prilog misijskog glazbenog sastava STIGMA. 



Svećenici i vjernici u procesiji prate nadbiskupa u župnu crkvu u Lupoglavu prigodom podjeljivanja sakramenta Svete potvrde 1940. 
Slika iz spomen-albuma koji je poklonjen nadbiskupu Alojziju Stepincu 1944. 

Šestog dana duhovne obnove misno slavlje 
predvodio je i propovijedao fra Josip Bebić, nad- 
dušobrižnik iz Frankfurta. I on je vrednovao vrline 
blaženog Alojzija Stepinca koje bi svaki vjernik 
trebao slijediti, a govorio je i o vjernosti i neraz- 
rješivosti braka. 

Vrhunac slavlja bio je u subotu 12. veljače. Na 
euharistijskom slavlju u crkvi sv. Pavla, koju je 
predvodio uzoriti kardinal Josip Bozanić, uz kon- 
celebraciju biskupa Engelberta Sieblera, dr. fra 
Željka Topića, fra Tomislava Dukića i msgr.dr. 
Wolfganga Hubera te 30-ak svećenika iz hrvatskih 
i stranih misija, sudjelovalo je nekoliko tisuća 
hrvatskih vjernika. 

Bili su nazočni i predstavnici društveno-poli- 
tičkog života grada M^nchena, Bavarske i 
Republike Njemačke, ministar obrane RH Berislav 
Rončević, ministar vanjskih poslova RH Miomir 
Žužul, gen. konzul Republike Hrvatske u 
Njemačkoj Zvonko Plećaš sa suprugom, konzul 
Federacije BiH gosp. Džambo te još dva konzula i 
naš poznati nogometaš Robert Kovač sa suprugom. 
Svečano ozračje naglasila su brojna djeca, mladež i 
žene u prekrasnim hrvatskim narodnim nošnjama, 
te slavodobitnik sinjske 289. alke alkar Nenad 
Bikić s alkarskim momkom. 

Uz nastup mješovitog zbora HKM pod ravnan- 
jem s. Nikoline Bilić i pratnju tamburica koje 
uvježbava Gabrijel Valo, za vrijeme mise i pri 
svečanosti blagoslova spomenika nastupile su i 
“Fanfare u čast Gospe Sinjske” - članovi gradske 
glazbe Sinj. 

Nazočan je bio i autor kipa blaženog Alojzija 
Stepinca Mladen Mikulin iz Turopolja te vlasnik 
ljevaonice umjetnina “Ujević” iz Zagreba. 

Fra Tomislav je u uvodnoj riječi naglasio da o 45. 
godišnjici smrti blaženog kardinala Stepinca unosi¬ 
mo u Europu ono najvrjednije i najsvetije što naša 
domovina ima - opredjeljujemo se za Evanđelje 
svjetla, Evanđelje ljubavi, Evanđelje istine, Evan¬ 
đelje pravde. 


U propovijedi je kardinal Bozanić istaknuo 
kako je Stepinac za nas Božja blizina, preko 
Stepinca i uz njega osjećamo Božju nazočnost. 
Zato svatko tko se približava Stepincu, po njemu se 
približava i Bogu. On je mučenik za crkveno jedin¬ 
stvo i zajedništvo. Njega se nastojalo odcijepiti od 
Rima da bi se tako razbilo Crkvu. Ali Stepinac je 
uvijek bio čovjek Crkve zato je bio spreman trpjeti 
i umrijeti, kazao je kardinal Bozanić. 

Na kraju misnog slavlja u ophodu se prošlo od 
obližnje crkve sv. Pavla do misije gdje je ispred 
kapelice posvećene blaženiku kardinal Bozanić 
blagoslovio kip. Biskup Siebler pohvalio je 
pobožnost Hrvata u Miinchenu kao obogaćenje za 
Bavarsku. 

Nakon misnog svečanog slavlja krenuli su svi 
vjernici u procesiji iza slike Alojzija Stepinca do 
dvorišta ispred kapelice bi. Alojzija Stepinca i 
sjedišta Hrvatske katoličke misije. Nakon najave 
fanfarama, čitanja životopisa bi. Alojzija Stepinca 
na hrvatskom i njemačkom jeziku te puštanja gol¬ 
ubova mira i nastupa klape Croatia kardinal 
Bozanić i biskup Siebler otkrili su kip bi. Alojzija 
Stepinca. Kip odaje potpunu produhovljenost, ple¬ 
menitost, smirenost i otmjenost što gaje za čitavog 
života resilo. 

Na svečanom ručku za uzvanike vlasnik hotela 
“Poinger Hof’ u Poingu kraj Miinchena “Onkel 
Ivo” priredio je iznenađenje - nastup članova 
bavarskog trubačkog društva koji su između osta¬ 
log izveli hrvatsku i bavarsku himnu. 

Svečanom akademijom u nedjelju 13. veljače u 
Deutsches Theater uz nastup folklorne skupine 
Andrija Kačić Miošić, Lire i klape Croatia te 
recitalom autora fra Blaža Toplaka i humanitarnim 
koncertom Marka Perkovića Thompsona u korist 
izgradnje franjevačke teologije u Splitu, završeno 
je ovogodišnje svečano slavlje u čast blaženog 
Alojzija Stepinca za kojeg reče Sv. Otac Ivan Pavao 
II.: “Bio je sol zemlje i svjetlo svijeta”. 



Božji narod raduje se uspostavljenom kipu bi. Alojzija Stepinca, u Miinchenu 12. veljače 2005. 

Katolički odgojitelj 
pratilac mladih na putu do 
punine života 

Poznata klasična izreka da je zvanje odgo¬ 
jitelja najteže zvanje od svih zvanja, da je ono 
zapravo kazna za jednog čovjeka sadrži barem 
nešto istine. Tko se danas bavi ili se mora baviti 
odgajanjem i obrazovanjem mlade generacije, 
najvjerojatnije če priznati da ima 
mnogo istine u ovoj izreci. 

Gotovo sve značajke današnjeg 
vremena pokazuju da odgoj op¬ 
ćenito, a kršćanski odgoj posebi¬ 
ce, nailazi na velike poteškoće. 

Dovoljno je samo spomenuti poj¬ 
move kao što su samoodluči- 
vanje, samoostvarenje, ljudska 
prava na razne slobode pa da se 
nasluti njihov konfliktni potenci¬ 
jal na području odgoja i obrazo¬ 
vanja. Odgoj se, naime, može te¬ 
ško zamisliti bez poštivanja auto¬ 
riteta, bez spremnosti na poslušnost, bez 
prihvaćanja tradicije. 

Upravo ove veličine - autoritet, poslušnost, 
tradicija - čine temelj kršćanskog odgoja. Stoga ne 
začuđuje da baš kršćanski odgojitelji - vjeroučitelji, 
katehete - imaju specijalne poteškoće i probleme u 
svom djelovanju. Najlakše rješenje bilo bi pri¬ 
lagoditi se duhu vremena kao što to u većini čine 
sekularne institucije odgajanja i obrazovanja. No, 
to nije rješenje problema nego radije izdaja ideala i 
ciljeva pedagogije. Ovu pogrešku ne smije nikako 
učiniti kršćanski pedagog. Osnovica i temelj njego¬ 
va odgovornog rada i djelovanja nisu ljudski 
zakoni, nisu pravila birokracije niti aktualni trend 
duha vremena nego supstancijalni odnos čovjeka 
prema Bogu. 

Za njega je čovjek prije svega religiozno biće, 
biće po naravi upravljeno na Boga, biće u 
neponištivom odnosu i težnji prema svom 
Stvoritelju, prema Bogu. Stoga kršćanski odgojitelj 
neće isključivo upotrebljavati u svom radu metode i 
saznanja znanosti psihologije, sociologije, peda¬ 
gogije jer ove znanosti nisu u mogućnosti zahvatiti 
bitnost izvornog odnosa čovjeka prema Bogu. On 
dobro zna da kršćanski odgoj nije utemeljen na 
konceptu odnosa između subjekta i objekta, dakle 


između pedagoga kao subjekta i učenika kao objek¬ 
ta odgajanja. 

Kod kršćanskog odgoja bitnu ulogu ima treći part¬ 
ner: Bog i njegova ekonomija spasenja, Bog i već 
prisutno Božje kraljevstvo. Kršćanski odgojitelj se 
stoga nalazi u prvom redu u službi ostvarivanja 
Božjeg kraljevstva među ljudima, u društvu. 
Razumljivo je po sebi da tu zadaću može ispuniti 
samo onaj odgojitelj koji je duboki vjernik, koji 
aktivno sudjeluje u životu kršćanske zajednice. 

Ovim svojim radom 
on aktivno sudjeluje na 
poslanju Crkve u svijetu. 
To poslanje ovako opisuje 
Drugi vatikanski koncil: 
“Dužnost odgoja pripada 
Crkvi s posebnog razloga, 
ne samo zato što ima za¬ 
datak da svim ljudima 
naviješta put spasenja, da 
vjernicima priopćuje Kris¬ 
tov život i da trajno vodi 
brigu o tome da dođu do 
punine tog života. Crkva 
je kao Majka dužna svojoj djeci dati takav odgoj po 
kojem će cijeli njihov život biti prožet Kristovim 
duhom, a svim ljudima pruža pomoć za izgradnju 
potpune ljudske osobe, za dobrobit ljudskog društva 
i za izgradnju humanijeg svijeta.” (Deklaracija o 
kršćanskom odgoju, br. 3). 

Kršćanski odgojitelj i vjeroučitelj imaju dakle 
jedno od najplemenitijih poslanja u društvu: navi- 
ještati i pripremati put spasenja, svojim peda¬ 
goškim umijećem pomagati mladima da postanu 
potpune osobe. Time oni u najvećoj mjeri dopri¬ 
nose općem dobru i izgradnji ljudskijih odnosa u 
društvu. Sekularna država je toga posve svjesna, 
što dokazuje materijalnim pomaganjem za održa¬ 
vanje i osnivanje ustanova kršćanskog usmjerenja. 
Ovim visokim zahtjevima kršćanskog odgajanja 
odgovaraju odgojitelji i vjeroučitelji sa specijalnim 
sposobnostima i osobinama. Voditi mladog čovje¬ 
ka do punine zrelosti njegove osobe znači ostvariti 
u njemu svijest samostalnosti, svijest odgovornosti 
za sebe i za druge, smisao za istinsku slobodu misli 
i osjećaja. To može postići samo onaj pedagog 
kojemu ne leži na srcu iznad svega da učenici poš¬ 
tuju pravila, da se drže reda, da se pokoravaju bez 
prigovora svakoj naredbi, da ne postavljaju kritička 
pitanja. To može postići samo onaj pedagog koji 
svjetlom vjere gleda u svakom mladom čovjeku 
ono biće s kojim sam Bog ima svoje specijalne 



Društvo katoličkih muževa u Krašiću 1939. godine. 
Sliku posudio gosp. Ivan Burja iz Krašića. 

planove u ekonomiji spasenja. U tu je svrhu Bog 
darovao svakom pojedinom čovjeku specijalne 
talente, specijalne prirodne sposobnosti i naklonosti. 
Odgojitelj je pozvan pomoći da se te specijalne spo¬ 
sobnosti razvijaju do punine. U tome se upravo sasto¬ 
ji njegova poslušnost Božjoj volji u ulozi odgojitelja. 
Božju volju treba otkriti u svakom ljudskom bi- 
ću.Ona nije kod sviju ista. Stoga će kršćanski odgo¬ 
jitelj svaki put kada stoji pred razredom postaviti ova 
ili slična pitanja: što će biti s ovim mladim ljudima u 
životu; koju zadaću će dobiti unutar Crkve; kako će 
izgledati njihov vjernički doprinos u ostvarivanju 
Božjeg kraljevstva u našoj domovini? Odgovori na 
ova pitanja bit će sigurno pozitivni ako odgojitelj 
uspije usaditi u dušu mladih uvjerenje da trebamo 
biti zahvalni za svoj život našem Stvoritelju i sprem¬ 
ni ispunjavati njegovu svetu volju. Nažalost, ova svi¬ 
jest i ovo uvjerenje gotovo su posve nestali iz 
društva. Današnji se čovjek vlada kao da je on 
gospodar sebe i svijeta, kao daje on isključivi kovač 
svoje sreće. Postavši moćan svojim znanjem čovjek 
sebi uzima pravo da bude mjerilom svega 
postojećeg, da sav svijet njemu služi, da bude u 
funkciji njegovih planova i ciljeva. 

U ovakvom shvaćanju čovjeka i života nema 
mjesta spremnosti na žrtvu, spremnosti nositi svoj 
vlastiti križ i križ svojih bližnjih. Za uspješan život 
baš je ovaj element od velike važnosti s obzirom na 
činjenicu da živimo u društvu gdje se vrijednost 
čovjeka mjeri po tome koliko može doprinositi 
povećanju nacionalnog dohotka, povećanju kapitala 
poduzeća. Ljudi su s pravom duboko zabrinuti zbog 
toga. Pred očima im se često pojavljuje slika da će 
moći opstati u ovom društvu samo pod uvjetom da 
budu zdravi, poduzetni, fleksibilni, jednom riječju: 
da mogu uspješno raditi. 

Obuzima ih strah na pomisao bolesti, starosti, 
gubitka zaposljenja. Ovo je razumljivo za jedno 


društvo u kojem ne postoji spremnost žrtve, u kojem 
je križ kao simbol patnje svake vrste gotovo posve 
nestao iz svijesti ljudi. Za našu kršćansku vjeru baš 
je ova svijest o križu i žrtvi nešto bitno. Stoga je 
uviđanje smisla žrtve i prihvaćanje križa u životu 
bitan element kršćanskog odgoja i jedan od bitnih 
putova do savršenstva i punine života. Svaka pojed¬ 
ina situacija u životu ima smisao u horizontu 
kršćanskog vjerovanja. 

Uzevši sve elemente ciljeva kršćanskog odgoja 
zajedno možemo kršćanski odgoj nazvati oblikovan¬ 
jem čovjeka u njegovim intelektualnim i emocional¬ 
nim potrebama. To se ne može tvrditi za građanski 
odgoj i sekularno obrazovanje. I danas je posve aktu¬ 
alna kritika koju je nadbiskup Stepinac izrekao na 
račun sekularnog odgoja svoga vremena. 

U propovijedi na blagdan Svih Svetih 1941. 
god. kaže nadbiskup: “Nema nikakve sumnje o tome 
da nikada do sada nije svijet vidio toliko napretka u 
svim granama ljudske znanosti kako je to slučaj u 
ovo naše doba. Ali nema nikakve sumnje ni o tome 
daje rijetko kada bilo toliko razaranja u povijesti svi¬ 
jeta i uništavanja vrednota koliko u ovo naše doba. 
Ljudskom društvu manjka kultura srca; a taje konač¬ 
no duša svake istinske kulture i bez nje se ne može 
uopće govoriti o kulturi čovjeka niti o kulturi naro¬ 
da.” U istoj propovijedi naziva nadbiskup ovaj man¬ 
jak “najgroznijom zabludom našeg vremena”. 

Ona se sastoji u tome “da su izobrazbu uma odi¬ 
jelili od izobrazbe srca.” Ovu kritiku možemo od 
riječi do riječi ponoviti i za današnje stanje našeg 
odgojnog i obrazovnog sustava. Nažalost, tome je ta¬ 
ko manje-više svuda u zapadnom svijetu. Posljedice 
ovakva odgoja i obrazovanja više su nego negativne 
za društvo, za mlade, za obitelji i pojedince. Kato¬ 
lički odgojitelji imaju veliku odgovornost da svojim 
radom i svojim uspješnim djelovanjem spriječe 
barem ono najnepovoljnije za čovjeka i društvo. 



Hodočasnici iz župe Sv. Marka u Splitu na putu u Zagreb, na misu u katedralu, svratili u Krašić, 10. veljače 2005. 

EUHARISTIJSKI KONGRESI 


Euharistijski kongresi za 
vrijeme nadbiskupa A. Stepinca 

Imenovan i posvećen za nadbiskupa koadjuto- 
ra blaženi je Alojzije Stepinac odlučio provesti 
duhovnu, materijalnu i moralnu obnovu naroda. 
Zamišljeni je pastoralni plan ostvarivao proslav- 
ljanjem euharistijskih kongresa. 

Božji je narod svesrdno prihvatio taj pastoral¬ 
ni Stepinčev program, te se u velikom broju 
uključivao u pokrajinska euharistijska slavlja. 
Okružen i pritisnut raznim promidžbenim idejama 
protiv Katoličke crkve i vjerskih istina, narod je u 
euharistijskim slavljima nalazio snagu i u tom 
zajedništvu kroz pjesmu i molitvu dobivao nov 
vjerski zanos i moralno se jačao da može nadvla¬ 
dati poteškoće koje su proizlazile i iz neznanja i 
tvrdoće života. 

Upoznali smo tijek i uspjeh euharistijskih kon¬ 
gresa u Virovitici (održan na blagdan Velike Gospe 
15. kolovoza 1934.), u Čakovcu od 23. do 25. 
kolovoza 1935., u Bjelovaru 20., 22. i 23. lipnja 
1935. U ovom broju Glasnika donosimo prikaz 
Euharistijskog kongresa održanog u Kloštru 
Podravskom 23. i 24. kolovoza 1935. 

EUHARISTIJSKI KONGRES 
U KLOŠTRU PODRAVSKOM 
23. I 24. KOLOVOZA 1935. 

Euharistijski kongres u Kloštru Podravskom, 
proslavljen je 23. i 24. kolovoza 1935. U pripremi, 
odvijanju i oduševljenju moglo se zaključiti daje i 
taj kongres bio manifestacija sloge i suradnje 
vjernika, svećenstva i svjetovnjačkih radnika u 
Katoličkoj akciji. Župnik u Kloštru Podravskom 
vlč. Mijo Jurić zaželio je da kongresnim slavljima 
predsjeda nadbiskup koadjutor dr. Alojzije 
Stepinac. Zato gaje i posebno zamolio. 

Nadbiskup koadjutor bi se bio vrlo rado odaz¬ 
vao tomu pozivu, ali je već prije bio obećao da će 
istoga dana poći na Euharistijski kongres u 
Čakovec. Zato je odabrao za svojeg zamjenika 
presvijetlog mons. dr. Ferdu Rožića, koji je apos¬ 
tolskom revnošću obilazio prostranu Zagrebačku 
nadbiskupiju, pomažući župnicima u različitim 
prigodama vjerničkih svečanosti. 


Doček mons. Ferde Rožića 

Premda Kloštar Podravski, rodno mjesto preč.. 
Ferde Rusana i nekoć sijelo franjevačkoga 
samostana, nije najveće mjesto u srednjoj 
Podravini, u njemu je održan veličanstveni 
Euharistijski kongres, kakvoga nije vidjelo nijedno 
susjedno mjesto. Oko dvadeset tisuća ljudi skupilo 
se iz bliže i dalje okolice da oda počast Isusu u 
Presvetom Oltarskom Sakramentu. 

A Kloštrani su sa svojim župnikom vlč. Mijom 
Jurićem primili sve proštenjare neviđenom gos- 
toljubivošću. Nitko nije očekivao, da bi ovaj 
ozbiljni podravski narod mogao razviti ovoliki sjaj. 

U subotu 24. kolovoza poslije podne oko 17 
sati dočekaše Kloštrani sa svojim župnikom i s pro¬ 
cesijama, koje su dotada bile stigle, presvijetlog 
mons. Rožića na željezničkom kolodvoru i najsr¬ 
dačnije ga pozdraviše. Zatim ga povedoše naj¬ 
dužom ulicom do crkve. Ulica je s obje strane bila 
ukrašena zelenim granjem. Više od dvadeset velik¬ 
ih slavoluka s vijencima, cvijećem i krasnim nat¬ 
pisima bilo je podignuto po svim seoskim cestama. 
Svi su prozori bili ukrašeni cvijećem, izvezenim 
prostiračima i ručnicima, a na kućnim pročeljima 
vijorilo se na stotine manjih i većih papinskih i 
hrvatskih barjaka. 



Mons. Alojzije Stepinac ulazi u župnu crkvu u Lupoglavu prigodom 
podjeljivanja sakramenta Svete potvrde 1940. Slika iz spomen* 
-albuma koji je poklonjen nadbiskupu Alojziju Stepincu 1944. 

Zaziv Duha Svetoga 
i početak Kongresa 

Sav je Kloštar i izvanjskim načinom htio 
pokazati svečano raspoloženje. Mons. Rožica 
dočekao je narod i u crkvi gdje je bilo klanjanje i 
prigodna molitva. 

U sedam sati otvoren je kongres zazivom 
Duha Svetoga. Poslije toga je zanosnu propovijed 
održao izaslanik preuzvišenog gosp. nadbiskupa 
koadjutora presvijetli gosp. dr. Ferdo Rožič. 
Progovorio je o duhovnom značenju kongresa. 

Kod svečanog blagoslova asistirali su presvi- 
jetlom dr. Rožicu, kateheta iz Virovitice fra Ana¬ 
stazije Sekelj i mladomisnik iz Sesveta Podravskih 
vlč. Martin Matan. Brojni su vjernici nakon pro¬ 
povijedi i blagoslova pohrlili u ispovjedaonice da 
se što dostojnije priprave za proslavu Isusa u 
Presvetom Oltarskom Sakramentu. 



Djeca i mladež u narodnim su nošnjama dočekala nadbiskupa A. 

Stepinca prigodom podjeljivanja sakramenta Svete potvrde 1940. 

Slika iz spomen-albuma koji je poklonjen nadbiskupu 
Alojziju Slepincu 1944. 

Procesija i abacijalna služba 

Neke su procesije došle u Kloštar Podravski 
več u subotu, a druge u nedjelju ujutro. Odmah se 
vidjelo da če kongres uspjeti iznad svakog očeki¬ 
vanja. Budući da se u blizini nalaze samo velika 
sela, koja broje po tri, četiri, šest, osam i više tisuća 
stanovnika, tako je gotovo čitav Kloštar bio pun 
pobožnih proštenjara. 

Osobito su bile zapažene velike procesije iz 
Sesveta Podravskih, Kalinovca, Đurđevca, Mači¬ 
ćeva, Pitomače i Kozarevca. Dvije su procesije 
došle iz Virovitice, jedna čak iz Tumašice, a jedna 
iz Gole. Došlo je mnogo ljudi i iz sela preko 
Bilogore, npr. iz Zrinske. Nije pretjerano rečeno 
ako se broj svih slavitelja Euharistijskog Isusa u 
Kloštru Podravskom procijenio na dvadeset tisuća. 


Neki su bili samo ujutro na ispovijedi i pričesti, a 
onda su se požurili kući kako bi i drugi mogli doći 
na kongres. 

Na pomoć su domaćemu župniku pored iza¬ 
slanika preuzvišenog gospodina nadbiskupa koad¬ 
jutora došla još i ova velečasna gospoda: dekan 
ovoga kraja i župnik pitomački Mihinić sa svojim 
kapelanom Halužanom, župnik iz Kozarevca 
Bubanić, župnik iz Mačićeva Blaga, župnik iz 
Sesveta Podravskih Blažeković s mladomisnikom 
Matanom. Župnik iz Zagreba dr. Petar Trbuha, 
župnik iz Špišić-Bukovice Pašiček, kateheta iz 
Virovitice o. Anastazije Sekelj, župnik iz Đurđevca 
Novosel i župnik iz Kalinovca Kranjčev. 

Procesija, koju je vodio delegat preuzvišenog 
gospodina nadbiskupa koadjutora mons. dr. Rožič, 
bila je izvanredno velika. Narod je dirljivom 
pobožnošću molio molitve i pjevao pjesme. Kuće 
su bile još više okićene nego jučer. Nitko nije htio 
zaostati u iskazivanju vanjske časti svojemu 
Spasitelju. Neki nisu samo iskitili prozore, nego su 
iznijeli pred kuću i stalke, na kojima su poredali 
krasne narodne rukotvorine. 

Pred crkvom je bio podignut velik oltar, na 
kojem je nakon procesije svečanu abacijalnu misu 
pjevao presvijetli dr. Rožič. đakonsku službu vršio 
je vlč. gosp. Bubanić, a podđakon bijaše vlč. 
Kranjčev, leviti velečasna gospoda Novosel i 
Halužan, ad mitram fra Anastasije Sekelj, a 
manuduktor vlč. gosp. Blažeković. 

Propovijed je izrekao domaći župnik vlč. gosp. 
Jurić. Mješoviti je domaći zbor pod ravnanjem 
velečasne gospode Blage i Matana pjevao dijelove 
mise. 


Svečano zborovanje 

U 12.15 sati završena je svečana abacijalna 
misa. Odmah poslije zborovanje je otvorio domaći 
sin seljak Stjepan Mađerić, koji je pozdravio sve 
kongresiste - i one iz Kloštra i one koji su prispjeli 
iz drugih mjesta. 

Po završetku svoga govora predao je riječ iza¬ 
slaniku Domagojskoga tajništva Katoličke akcije iz 
Zagreba prof. Petru Grgeču, koji je razlagao 
trostruke vrijednosti i trostruk rad kojim se uzdrža¬ 
va lijepa naša domovina: rad ruku, rad uma i rad 
duše.Zatim je Ivo Tubaković, izaslanik Velikog 
križarskog bratstva iz Zagreba, govorio o euharisti- 
jskom životu omladine uopće, a napose križarske 
omladine. 

HVALA TI, SVETI OCE - IVANE PAVLE 


U subotu navečer 3. travnja 2005. u 20.37 sati, 
umro je u apostolskoj palači u Rimu papa Ivan 
Pavao II. Bio je 264. papa, odnosno 263. Petrov 
nasljednik, a za rimskog biskupa izabran je 16. 
listopada 1978. godine. 


Karol Jozef Wojtyla rođen je u Wadowicama, 
gradu 50-ak kilometara udaljenom od Krakova, 18. 
svibnja 1920. Bio je drugo od dvoje djece Karola 
Wojtyle i Emilie Kaczorovvske. Nakon završene više 
škole, upisao se na Jagelonsko sveučilište u Krkovu. 
Kada su nacisti 1939. zatvorili sveučilište mladi je 
Karol (od 1940. do 1944.) radio u kamenolomu, a 
potom u kemijskoj tvornici “Solvay” kako bi zaradio 
za život te izbjegao deportaciju u Njemačku. 
Osjetivši svećenički poziv, od 1942. pohađa u 
tajnosti predavanja na Teološkom fakultetu 
Jagelonskog sveučilišta kao bogoslov Krakovske 


nadbiskupije. Istodobno, bijaše jedan od promi¬ 
catelja “Rapsodijskog kazališta” koje je također 
djelovalo u tajnosti. 

Nakon rata nastavio je studij na krakovskoj bogo¬ 
sloviji, koja je ponovno otvorena i Teološkom 
fakultetu Jagelonskog sveučilišta sve do svog sve¬ 
ćeničkog ređenja u Krakovu 1. studenoga 1946. 
Teološki studij nastavio je u Rimu, gdje je postigao 
doktorat iz teologije (1948.) s tezom o nauku vjere 
u djelima sv. Ivana od Križa. Godine 1948. vratio 
se u Poljsku gdje je najprije obavljao službu 
kapelana u Niegovvicu, a potom studentskog 
kapelana u župi Sv. Florijana u Krakovu. 
Imenovan je potom profesorom moralne teologije 
na krakovskoj bogosloviji i Teološkom fakultetu u 
Lubinu. 

U 38. godini života Wojtyla je 28. rujna 1958. u 
katedrali u Krakovu posvećen za biskupa. Šest godi¬ 
na kasnije, u tijeku održavanja Drugoga vatikanskog 
koncila, 13. siječnja 1964. papa Pavao VI. imenovao 
gaje krakovskim nadbiskupom. Pavao VI. uvrstio ga 
u zbor kardinala 26. lipnja 1967. 

Kao nadbiskup sudjelovao je na Drugom 
vatikanskom koncilu (1962.-1965.) i dao važan pri¬ 
nos u izradi konstitucije “Gaudium et spes”. 

Nakon što je nasljednik pape Pavla VI., kardinal 
Albino Luciani koji je uzeo ime Ivan Pavao I., 
umro samo nakon 33 dana papinstva, u konklava- 
ma je 16. listopada 1978., Karol Wojtyla izabran za 
Papu. Nakon punih 455 godina izbor je pao na ne- 
Talijana i prvog slavenskog papu u povijesti. Karol 
Wojtyla uzeo je ime trojice svojih prethodnika - 
Ivan Pavao II. 



Svjedok Evanđelja pred mučenikom za vjeru: Ivan Pavao II. moli 
2. listopada 1998. na grobu kardinala Alojzija Stepinca, kojega 
će sutradan u Mariji Bistrici proglasiti blaženim. 



Ivan Pavao II. došavši u Hrvatsku blagoslivlje hrvatski narod, njegovo kopno i more, u Splitu 4. listopada 1998. 

I zemlji i narodu Hrvata 

Blizak hrvatskom čovjeku, “koji je živio na 
području moga rodnog kraja”, Ivan Pavao II. samo 
je potvrdio da hrvatski čovjek može imati povje¬ 
renje u Petrova nasljednika i vjerovati mu. Njegovo 
poslanje nije utemeljeno na politici svjetskih 
mešetara, nego na evanđeoskoj zadači izgradnje 
Kraljevstva Božjega u svijetu. Istiniti se Hrvat neće 
pozivati na papu samo onda kad se njegove poruke 
uklapaju u interese sitnih duša, političara i novinara 
bez morala i ljudskog obzira, nego i onda kad brani 
dostojanstvo ljudske osobe i njezino pravo na život 
i kršćanski moral. On je učitelj svih ljudi, jer navi- 
ješta načela posvema u skladu prirodnog moralnog 
zakona i evanđeoske utemeljenosti, ali katolika 
osobito, jer ih učvršćuje u istinama prave vjere. 

Stoga čudi požurnost političara i novinara kad 
se nameću za tutore i odvjetnike katolicima i 
kršćanima, htijuci njihov život i poslanje dovesti u 
sukob s likom i naukom Petrova nasljednika kad ih 
”utvrđuje u istini“ ili njegovu osobu predstavljati 
na način da mu njegovi sljedbenici ne vjeruju. 



Djevojka u narodnoj nošnji iz Krašića, blaženikove rodne župe, 
prinosi ciborij s hostijama koje će biti podijeljene pričesnicima 
prigodom proglašenja blaženim zagrebačkog nadbiskupa 
kardinala Alojzija Stepinca, u Mariji Bistrici 3. listopada 1998. 



Nadbiskup Josip Bozanić, u pratnji mons. Jurja Batelje, postulatora, 
moli papu Ivana Pavla II. da proglasi blaženim zagrebačkog 
nadbiskupa i kardinala Alojzija Stepinca. 



Papa Ivan Pavao II. otpozdravlja Božjem narodu nakon proglašenja 
blaženim zagrebačkog nadbiskupa kardinala Alojzija Stepinca, 
u Mariji Bistrici 3. listopada 1998. 


I 



Brojni su biskupi i svećenici suslavili u Svetoj Misi proglašenja 
blaženim zagrebačkog nadbiskupa kardinala Alojzija Stepinca, 
u Mariji Bistrici 3. listopada 1998. 


Razmislimo stoga svi zajedno, još jednom i više 
puta, nad mislima i poticajima Ivana Pavla II. koji¬ 
ma je želio učvrstiti i ohrabriti Crkvu u Hrvata. 
Neka te misli, baš zbog specifične naše odanosti 
Petrovu nasljedniku budu odrednice naših promiš¬ 
ljanja i program naših odluka. To je najuspješniji 
lijek protiv otrova kojim nas kojekakvi cinici, 
vicmaheri te hipokriti žele udaljiti od stožera 
našega jedinstva. 

Litanije blaženoga 

biskupa i mučenika 

MISLI IZ NAUKA IVANA PAVLA II. VELIKOG 


“Da, braćo i djeco, Rim je Petrovo sjedište. Kroz stoljeća na ovoj stolici nasljeđivali su ga uvijek novi 
biskupi. Danas novi biskup uzlazi na Petrovu rimsku katedru, biskup pun strepnje, svjestan svoje nedo- 
stojnosti. I kako ne strepiti pred veličinom toga poziva i pred sveopćim poslanjem ove rimske stolice? Na 
Petrovu stolicu danas dolazi biskup koji nije Rimljanin. Biskup koji je sin Poljske. No, od danas i on posta¬ 
je također Rimljanin. Da, Rimljanin! (...) 

Ne bojte se primiti Krista i prihvatiti njegovu vlast! Pomozite Papi i svima koji žele služiti Kristu te, 
Kristovom vlašću, služiti čovjeku i cijelome čovječanstvu! Ne bojte se! Otvorite, štoviše, širom otvorite 
vrata Kristu! Njegovoj spasenjskoj vlasti otvorite granice država, ekonomskih kao i političkih sustava, 
širokih područja kulture, civilizacije, razvoja. Ne bojte se! Krist zna ‘što je u čovjeku’. Samo on to zna!” 

Nastupna homilija Ivana Pavla II., 22. listopada 1978. 


“Sve su snage pučanstva sada usmjerene na pos¬ 
tupno liječenje dubokih rana, sukoba, na istinsko 
pomirenje među svim etničkim, vjerskim i političkim 
skupinama, i prema uvijek sve većoj demokratizaciji 
društva. Radujem se tome i potičem na ustrajnost u 
zalaganju s velikodušnom odlučnošću. Ratne poslje¬ 
dice i način razmišljanja stvoren u doba komunis¬ 
tičke vladavine, stvaraju brojne zapreke. Prijeko je 
potrebno ne klonuti duhom. Solidarnom se surad¬ 
njom svih mogu i u razmjerno kratkom roku naći pri 
kladna rješenja čak i za najsloženija pitanja.” 

Govor u Zračnoj luci Pleso, 2. listopada 1998., 
na dolasku u Hrvatsku 

“Svojim ljudskim i duhovnim životnim putem blaženi Alojzije Stepinac svojemu narodu pruža svoje¬ 
vrsni kompas da bi se znao orijentirati. Evo glavnih točaka: vjera u Boga, poštivanje čovjeka, ljubav prema 
svima sve do praštanja, jedinstvo s Crkvom kojoj je na čelu Petrov nasljednik. Dobro je znao da se ne 
može popuštati kad je u pitanju istina, jer istina nije roba kojom se može trgovati. Zbog toga mu je bilo 
draže prihvatiti patnju nego li izdati svoju savjest i iznevjeriti obećanje dano Kristu i Crkvi.” 

Propovijed u Mariji Bistrici 3. listopada 1998., na Misi proglašenja blaženim Alojzija Stepinca, mučenika 



Dolasku pape Ivana Pavla II. na proglašenje blaženim kard. Alojzija 
Stepinca, u Mariji Bistrici 3. listopada 1998., radovao se dr. Franjo 
Tuđman, predsjednik Republike Hrvatske i sav vjernički puk 
u narodu i zemlji Hrvata. 


“Današnji je obred proglašenja blaženim za sve nas 
poseban razlog utjehe... Ugledni sin ove blagoslovlje¬ 
ne zemlje biva uzdignut na čast oltara, o stotoj obljet¬ 
nici svojega rođenja. Ovo je povijesni događaj u živo¬ 
tu Crkve i vaše nacije. Podnijevši u svojem tijelu i du¬ 
hu okrutnosti komunističkog sustava, jedan od istaknu¬ 
tih likova Katoličke crkve zagrebački nadbiskup kardi¬ 
nal Alojzije Stepinac sada se povjerava sjećanju svojih 
sunarodnjaka s blistavim znamenjima mučeništva.” 
Propovijed u Mariji Bistrici 3. listopada 1998., na Misi 
proglašenja blaženim Alojzija Stepinca, mučenika 



Ivan Pavao II. predvodi Euharistijsko slavlje prigodom 
proglašenja blaženim kard. Alojzija Stepinca, 
u Mariji Bistrici 3. listopada 1998. 

“Potičem muževe i žene dobre volje diljem svi¬ 
jeta da ne zaborave tragedije koje je doživjelo 
ovdašnje stanovništvo tijekom svoje povijesti, i to 
posebno u ovome našem stoljeću. Neka ne izostane 
stvarna i velikodušna pomoć potrebna pojedincima 
i obiteljima da bi mogli živjeti u slobodi i ravno¬ 
pravnosti, s dostojanstvom djelatnih članova 
ljudske obitelji. Europa je krenula u novi odsjek 
svojega jedinstva i rasta. Da bi radost bila potpuna, 
nitko ne smije biti zaboravljen na putu koji vodi u 
europski zajednički dom.” 

Govor u Zračnoj luci Resnik - Split, 
3. listopada 1998., na odlasku iz Hrvatske 



Svetište Majke Božje Bistričke još nije vidjelo veleslavlja kakvim je 
Crkva u Hrvata proslavila dolazak Ivana Pavla II. u zemlju Hrvata i 
dan proglašenja blaženim kard. Alojzija Stepinca, 
u Mariji Bistrici 3. listopada 1998. 


“S radošću dođoh u ovaj stari i slavni grad 
Dubrovnik, što stoji ponosan na svoju povijest i na 
svoju baštinu slobode, pravde i promaknuća 
općega dobra, o čemu svjedoče u kamenu upisane 
riječi nad vratima tvrđave sv. Lovrijenca: ‘Sloboda 
se ne prodaje ni za sve blago svijeta’, i one na vra¬ 
tima Vijećnice u Kneževu dvoru: ‘Zaboravite 
vlastite probitke i skrbite se za zajedničko dobro.’ 


Želja mi je da baština ljudskih i kršćanskih vrijed¬ 
nosti, što se je nagomilala tijekom minulih stoljeća, 
i dalje, uz Božju pomoć i pomoć vašega parca, sve¬ 
toga Vlaha, bude najdragocjenije blago puka ove 
zemlje.” 

Propovijed u Dubrovniku, 6. lipnja 2003., na misi beat- 
ifikcije bi. Marije Propetog Petković 



Okupljeni Božji narod predvođen svojim biskupima i svećenicima 
pozorno je slušao poticaje na nasljedovanje svetosti i mučeništva 
prigodom proglašenja blaženim kard. Alojzija Stepinca, 
u Mariji Bistrici 3. listopada 1998. 


“Dragi vjernici svjetovnjaci, muževi i žene, poz¬ 
vani ste velikodušno preuzeti na sebe svoj dio odgo¬ 
vornosti za život crkvenih zajednica kojima pripa¬ 
date. Lice župa mjesta prihvaćanje i poslanja, ovisi 
također o vama. Vi ste - kao dionici Kristove 
svećeničke, proročanske i kraljevske službe te obo¬ 
gaćeni darovima Duha - osposobljeni pružati svoj 
doprinos na području bogoštovlja i vjerske pouke te 
u promaknuću raznovrsnih misijskim i karitativnih 
djela. Nijedan krštenik ne može ljenčariti!” 

Propovijed prigodom pohoda 
Đakovačkoj i Srijemskoj biskupiji, 
u Osijeku, 7. lipnja 2003. 


IV 

Izaslanica Velikoga križarskoga sestrinstva iz 
Zagreba gđica Irena Javor govorila je o potrebi pro¬ 
dubljivanja vjere i praktičnog vjerskog života u či¬ 
tavom hrvatskom narodu, a naročito kod hrvatskih 
žena. Dr. Vladimir Cicak govorio je o današnjem 
položaju vjere u čitavom svijetu i kod nas. 


Na svečanom objedu izrečene su zdravice 
preuzv. gosp. nadbiskupu metropolitu dr. Antunu 
Baueru i preuzv. gosp. nadbiskupu koadjutoru dr. 
Alojziju Stepincu. I tu se manifestirala sloga 
svećenstva, koje je s osobitom ljubavlju pozdravilo 
predsjednika Društva sv. Jeronima mons. dr. Rožica 
te dekana ovoga kraja vlč. gosp. pitomačkoga žup¬ 
nika Petra Mihinića. 


MOLITVENA ZAJEDNICA BLAŽENOG ALOJZIJA STEPINCA 


Već sedmu godinu djeluje “Molitvena zajedni¬ 
ca blaženog Alojzija Stepinca”. To je skupina kato¬ 
ličkih vjernika koja nastoji živjeti Evanđelje nadah¬ 
nuta primjerom bi. Alojzija Stepinca. Do sada se u 
zajednicu uključilo oko 5.000 molitelja. Ta naša 
braća i sestre nastoje molitvom, praćenom savjes¬ 
nim kršćanskim životom, pridonijeti vlastitoj osob¬ 
noj duhovnoj formaciji, a time duhovnoj i moralnoj 
obnovi Crkve u Hrvata i samog hrvatskog naroda, 
na temeljima 14-stoljetne katoličke baštine. 

Tko može postati članom i što čini član Molitvene 
zajednice bi. Alojzija Stepinca”? 

Svaki se kršćanin može uključiti u Zajednicu 
“BLAŽENI ALOJZIJE STEPINAC” koja promiče 
molitveni život, duhovne vrijednosti i širi Kristovu 
ljubav u sva područja javnoga života, kako je to 
činio i bi. Alojzije. 

Prijavnica se može naručiti na sljedećoj adresi: 

Zajednica štovatelja 
BLAŽENOG ALOJZIJA STEPINCA 
10000 Zagreb, Kaptol, 31 
tel. (01) 481-1781; 468-0426; 
fax.: (01)468-0722 

Svaki štovatelj blaženog Alojzija Stepinca 
uključen u ovu molitvenu zajednicu moli: 

• za čast i proslavu Isusa Krista i Katoličke crkve 

• za čvrstoću osobne vjere i vjernosti Isusu Kristu 
i Crkvi 

• za svoje osobne nakane i potrebe 

• za domovinu Hrvatsku i za svakog čovjeka 

• za očitovanje i potvrdu svetosti bi. Alojzija 
Stepinca u postupku njegove Kauze za 
proglašenje svetim. 


Uz molitvu, svaki štovatelj bi. Alojzija Stepinca 
uključen u ovu Molitvenu zajednicu svojim radom 
nastoji: 

• savjesno obavljati svoje svakodnevne obveze 

- svjedočiti kršćanske istine u privatnom i javnom 
životu 

• surađivati s Postulaturom u promicanju Blaženi- 
kova glasa svetosti 

- sudjelovati svakog 10. u mjesecu u slavlju Sv. 
Mise ili molitvenom sastanku 

• darom i žrtvom pridonositi za uspješan dovršetak 
postupka za proglašenje svetim bi. Alojzija 
Stepinca. 

S vjerom u Općinstvo svetih, za potrebe svoje 
i braće ljudi, osobito za ozdravljenje bolesnih i 
obraćenje nevjernika, moli zagovor bi. Alojzija 
Stepinca, biskupa i mučenika, s nakanom što skori- 
jeg njegova proglašenja svetim. 

GOSPIĆ - Prva obljetnica osnivanja štovatelja 
Molitvene zajednice Blaženi Alojzije Stepinac 

Dana 7. veljače 2004. vjernici župe Navje- 
štenja BDM u Gospiću, predvođeni župnikom 
Antunom Luketićem, hodočastili su u Krašić, 
mjesto rođenja i zatočeništva nadbiskupa i kardi¬ 
nala Alojzija Stepinca. Bilo je potresno vidjeti živ¬ 
otno okruženje velikog crkvenog dostojanstvenika 
koji je to strpljivo podnosio za dobrobit svojega 
naroda i vjernosti Katoličkoj crkvi. U župnoj crkvi 
Presvetog Trojstva služena je misa koju su pred¬ 
vodili župnik Ante Luketić i Marko Cvitković, 
župnik župe Klanac. Đakonsku službu vršio je 
đakon Petar Šporčić iz Gospića. 

Istoga su dana hodočasnici pohodili zagre¬ 
bačku prvostolnicu i pomolili se na grobu bi. 
Alojzija Stepinca. Posjetom Spomen-zbirci osob¬ 
nih dokumenta i stvari bi. Alojzija Stepinca, upoz¬ 
nali su se s njegovim posljednjim danima života, 
smrti i pokopa. 

Zanimali su se i za mogućnost učlanjivanja u 
Zajednicu štovatelja blaženog Alojzija Stepinac. 

Takva je molitvena zajednica utemeljena u 
Gospiću 10. ožujka 2004. Inicijativu za njezin 
osnutak pokrenuo je gospićki župnik vlč. Ante 
Luketić. Na početku je Zajednica brojila 12 člano¬ 
va, a danas godinu dana kasnije broji 25 članova. 
Ima još zainteresiranih vjernika za učlanjenje u 
zajednicu, pa će se i broj njezinih članova povećati. 

Članovi MZ sastaju se svakog 10. u mjesecu. 
Toga dana prisustvuju Svetoj Misi, nakon misnog 
slavlja četvrtkom predvode klanjanje Presvetom 
Oltarskom Sakramentu, surađuju u Župnom listiću 
Navještenje , predvode i mole krunicu Blažene Dje¬ 
vice Marije u Domu umirovljenika sa starim i ne¬ 
moćnim osobama. 

Postali su i godišnji pretplatnici Glasnika 
Postulature Blaženi Alojzije Stepinac . Na svetkov¬ 
inu Sv. Franje Asiškoga 4.listopada 2004. s drugim 
župljanima župe Gospić, predvođeni vlč. Antom 
Luketićem, hodočastili su u Karlovac gdje su pos¬ 
jetili Nacionalno svetište sv. Josipa, a u Hrvatskom 
nacionalnom svetištu u Mariji Bistrici prisustavo- 
vali su Svetoj Misi koju je predvodio vojni ordinar¬ 
ij Juraj Jezerinac s ostalim biskupima i svećenst¬ 
vom u sklopu vojnog hodočašća. 

Nakon Svete Mise hodočasnici su izvršili 
pobožnost Križnog puta Isusa Krista, a potom 
pohodili Karmelićanski samostan - Karmel Majke 
Božje Bistričke i bi. Alojzija Stepinca u Mariji 
Bistrici izgrađen 1998. godine. 


Na Stepinčevo, 10. veljače 2005., u zajedništvu 
drugih župljana iz Gospića i Otočca, hodočastili su 
u rodnu župu bi. Alojzija Stepinca u Krašić gdje su 
sudjelovali na misnom slavlju. Potom su su u 
Zagrebačkoj katedrali bili na središnjoj večernjoj 
misi koju je predslavio zagrebački nadbiskup kardi¬ 
nal Josip Bozanić. 

Gospićki župnik i dekan Antun Luketić orga¬ 
nizirao je u toj prigodi i posjet grkokatoličkoj župi 
Sošicama, gdje je hodočasnike dočekala bazilijanka 
s. Ana. Ona ih je provela muzejom žumberačkog 
kraja i upoznala ih s grkokatoličkom zajednicom. I 
na taj su način članovi MZ BI. Alojzije Stepinac u 
Gospiću proslavili 1. obljetnicu svoga postojanja i 
djelovanja. U utorak 8. ožujka 2005. u gospićkoj 
katedrali Svetu Misu je predvodio mons. dr. Juraj 
Batelja, rektor Nadbiskupskog sjemeništa na Salati 
u Zagrebu i voditelj postupka za proglašenjem sve¬ 
tim bi. Alojzija Stepinca i vlč. Ante Luketić. Bilo je 
dojmljivo vidjeti velik broj ministranata, časnih 
sestara, crkveni župni zbor, a sve to u sjaćanju na 
mučeništvo za vjeru i domovinu bi. Alojzija 
Stepinca i na 60. obljetnicu mučeništva svećenika i 
župljana Gospića i okolice. 

Poslije Svete Mise u Muzeju Lika u Gospiću 
otvorena je izložba pod naslovom “Stepinac - 
mučenik za vjeru i domovinu” nakon čega je mons. 
Batelja održao prigodno predavanje kojemu su 
nazočili brojni građani, a s njima i biskup gospićko- 
senjski dr. Mile Bogović, svećenici Nikola Turkalj, 
Marko Cvitković i drugi. 

Vera Brkljačić, Gospić 



Vjernici - članovi Molitvene zajednice bi. Alojzija Stepinca - župe Gornji Raić, u Krašiću, 10. veljače 2005. 

KRONIKA 


Stepinčeva uspomena 
nije “nestala” 

Akademski slikar Josip Botteri Dini prigodom 
75. obljetnice djelovanja Međubiskupijskog sje¬ 
meništa i Nadbiskupske klasične gimnazije u 
Zagrebu 11. listopada 2004. posvjedočio je 
sljedeće o bi. Alojziju Stepincu: “Pozvan sam bio 
na veliko slavlje na Šalatu. Navrle su lijepe 
uspomene iz tog zanosnog mladenačkog razdoblja. 
Na Šalati sam se u mnogome promijenio, rekao 
bih, sazrio i formirao se. Ali najsnažniji dojam na 
mene ostavio je događaj smrti bi. Alojzija Stepinca. 
Poznato je što se sve zbivalo i na samoj Šalati. 
Kako je u otetom dijelu sjemeništa bila vojna bol¬ 
nica, u njoj je obavljena obdukcija nad tijelom 
našega sveca. Tu se dogodio posljednji čin zločina 
nad blagopokojnim kardinalom. Tu je oteto njego¬ 
vo srce iz ruku kardinala Šepera kojemu je 
nakratko dano kako bi bilo posebno pohranjeno za 
moćnik. Tu je i čitavo tijelo iznakaženo kemijskim 
sredstvima. Mislili su komunisti da će njihova 
mržnja i mrtvog kardinala posve uništiti i nadali se 
da će potpuno nestati njegove uspomene. 

Ali čudo se dogodilo već na samom sprovod¬ 
nom obredu. Mrtvi kardinal okupio je vjernu 
Hrvatsku. Stisnuti u tuzi ljudi su zazivali bi. 
Alojzija, polagali krunice i odjeću i molitvenike na 
njegovo tijelo. Njegov lik, koji sam tada jedini put 
* vidio, sjao je svetačkim svjetlom. Mučenik je već 
počeo svoju proslavu. Ranjena i ponižena Crkva u 
Hrvata i hrvatska nacija dobila je svog zagovorni¬ 
ka na nebesima, mučenika koji je u najtežim pri¬ 
likama ostao sa svojim narodom i svojom crkvom 
odbivši otići u Rim, gdje su mu komunisti 
dopuštali otići po kardinalski šešir, ali bez povrat¬ 
ka. 


Mučenici - graditelji zajedništva 

U Pastirskoj poslanici u povodu izgradnje Crkve 
hrvatskih mučenika , gospicko-senjski biskup Mile 
Bogović , progovorio je na nekoliko mjesta o bi. 
Alojziju Stepincu. Nakon teološkog govora o 
mučeništvu i njegovom značenju u povijesti 
Katoličke crkve , mons. Bogović je istaknuo: 

“Ovdje se pojam mučenik, dakle, shvaća u širem 
smislu. Njime su obuhvaćeni svi oni koji su stradali 
boreći se za svoju vjeru i svoju slobodu, odnosno “za 
krst časni i slobodu zlatnu”. Možemo ih ovako podi¬ 
jeliti: 

1. na one koje je Crkva kao takve prihvatila ili 
proglasila sve od sv. Venancija (259. g.) do Stepinca 
(1960.g.). Njima je posvećen bogoslužni prostor. 
Među njima je većina iz starokršćanskih vremena, a 
trojica su iz hrvatskog naroda. No i oni prvi postavili 
su temelje hrvatskom kršćanstvu i na taj način utje¬ 
cali na formiranje hrvatskog kršćanskog identiteta. 
U tom smislu možemo ih smatrati svojima; 

2. na one koji nisu proglašeni, ali postoji 
predaja i svjedočanstvo o njihovoj mučeničkoj 
smrti, kao npr. mučenici iz vremena turske oku¬ 
pacije ili Drinske mučenice i dr. I ti brojni mučenici 
naše prošlosti zaslužili su da ih zadržimo u narod¬ 
noj memoriji ili sjećanju; 

3. na one koji su se u našoj povijesti svjesno 
izložili i svoj život založili zato da bi na ovim pros¬ 
torima bilo više slobode, mira i zadovoljstva. Među 
njima su najbrojniji Hrvati, ali ima ih i iz drugih 
naroda (Mađara, Srba, Nijemaca, Albanaca, 
Židova, muslimana i dr.). Njih je bilo veoma 
mnogo kroz našu dugu povijest, napose u višestol¬ 
jetnoj borbi s Turcima te za obranu svoje zemlje i 
svojih ognjišta u Prvom i Drugom svjetskom ratu; 

4. na one koji su na ovim prostorima nevini 
trpjeli i umrli od nasilja i terora, a najviše u ratnim 
operacijama, u logorima i zatvorima, a nemali broj 
stradao je i poslije rata. Stradavali su zbog pripad¬ 
nosti nekom narodu, vjerskoj ili ideološkoj skupini. 
Navedeni mučenici živjeli su na ovom hrvatskom 
prostoru, ali nisu svi Hrvati po nacionalnosti. 
Crkva ne prihvaća nacionalni oklop kao granicu 
svoga djelovanja nego u svakoj naciji potiče pozi¬ 
tivne smjernice. (Usp. Njemački biskupi: Crkva u 
mnogo jezika i naroda , br. 18). 

Cijelo razmišljanje odnosi se na hrvatski pros¬ 
tor jer se ne želi nikoga isključiti koji je u tom pros¬ 
toru živio ili živi. Potrebno je u sjećanje naroda koji 



Sveti Blaž - Zagreb, 5. veljače 2005. 

ovdje živi ugraditi sjećanje da je on na ovom pros¬ 
toru imao u prošlosti mučeničke uzore, da ovo tlo 
nije neplodna kršćanska pustinja. Ovdje je bilo u 
prošlosti mnogo mučenika. To blago naše prošlosti 
nije djelo samo jedne nacije.” 

Kardinal Bozanić slavio 
Euharistiju u Svećeničkom 
domu 

Zagrebački nadbiskup kardinal Josip Bozanić 
predvodio je 23. ožujka 2005. misno slavlje u 
Svećeničkom domu sv. Josipa na zagrebačkom 
Kaptolu. Tim je slavljem proslavljen blagdan 
zaštitnika doma koji je otvoren i blagoslovljen 
upravo na Josipovo 2004. Tijekom misnog slavlja 
kardinal je blagoslovio kip bi. Alojzija Stepinca 
koji je u ovoj prigodi darovao domu. Nakon 
euharistijskog slavlja kardinal se zadržao u susretu 
sa svećenicima koji je bio prigoda za izmjenu blag¬ 
danskih čestitki te je pohodio i iskazao posebnu 
blizinu teško bolesnim nepokretnim svećenicima. 
Trenutno su u Svećeničkom domu sv. Josipa 
smještena 43 svećenika. 



Vjernici župe Pešćenica sa župnikom Markom Cvitkušićem, u 
Krašiću, 19. veljače 2005. 


U Zagrebu otvorena izložba 
Put križa i put svjetla 

U sklopu dana Pasionske baštine otvorena je u 
Gradskoj knjižnici na Starčevićevu trgu u Zagrebu 
u utorak 22. ožujka ove godine izložba molitvenika 
pod nazivom “Put križa i put svjetla”. Izloženo je 
sveukupno 58 knjiga, od čega 34 knjige iz zbirki 
GK i 24 knjige nakladnika Kršćanske sadašnjosti, 
Glasa Koncila, Teovizije i Hrvatskoga književnog 
društva sv. Jeronima te Postulature za kanonizaciju 
sluge Božjega Alojzija Stepinca. Na izložbi je 
javnosti predstavljena knjižica “Križni put s 
Alojzijem Stepincem”, koji je napisao Anton Suljić, 
a može se nabaviti u Uredništvu Glasnika ili 
Postulature. 


U Zagrebu predstavljene 
Stadlerove poslanice 

Postulatura sluge Božjega nadbiskupa Josipa 
Stadlera i HKD sv. Jeronima priredili su u pros¬ 
torijama HKD-a u Zagrebu 17. ožujka ove godine 
promociju knjiga: “Pod zastavom Srca Isusova” i 
“Josip Stadler u središtu Božanske ljubavi”. 

U prvoj su knjizi sve Stadlerove poslanice 
upućene svećenicima i narodu, a u drugoj su samo 
one koje su posvećene Presvetom Srcu Isusovu 
koje je on jako štovao i ljubio, te mu je odmah na 
početku posvetio cijelu svoju Vrhbosansku nad¬ 
biskupiju, a kasnije i samu katedralu. Prof. 
Radovan Grgeč pozdravio je predstavljače knjiga i 
sve nazočne. Istaknuo je da je Stadler bio član 
Hrvatskog književnog društva sv. Jeronima, te da 
je bio i blagajnik Društva 1870./71. godine. Prof. 
Grgeč posebno je istaknuo daje nadbiskup Stadler 
pripadao skupini biskupa koji su podupirali HKD 
sv. Jeronima, a to su: biskup Lang, nadbiskup 
Stepinac i mnogi drugi crkveni velikodostojnici i 
svećenici. 

Dr. Agneza Szabo govorila je o povijesnom 
kontekstu djelovanja nadbiskupa Stadlera te o nas¬ 
tanku njegovih pastirskih poslanica. Ona ne gleda 
na Stadlerovu djelatnost kao na političku djelat¬ 
nost, jer je nadbiskup Stadler prije svega bio pastir, 
duhovni vođa svoga stada i svoga naroda. On je 
želio i na tome radio da se na svim područjima 
društvenoga i političkog života vodi računa o 
Božjim zapovijedima i načelima evanđelja. U tom 
kontekstu treba promatrati i sveukupnu pisanu riječ 
nadbiskupa Stadlera, pa tako i ove poslanice. One 
su izraz njegove duhovnosti i njegove brige za 
čovjeka, svakoga čovjeka. 

S. Mirjam Dedić napravila je sadržajni pregled 
poslanica, osvrćući se na njihovu tematiku. Rekla 
je daje uočljivo kako se nadbiskup Stadler u pisa¬ 
nju pastirskih pisama doticao uglavnom svih 
teoloških područja. Često je pisao i o socijalnim 
pitanjima, pogotovo odnosa prema siromasima i 
ljudima u nevolji. Premda su nastajale prije 100 
godina, možemo reći da su aktualne i u našem vre¬ 
menu danas. Istaknula je da je nadbiskup Stadler 
bio čovjek Caritasa, te da njegova zauzetost za 
potrebne u svakom pogledu proistječe iz njegove 
ljubavi prema Srcu Isusovu. “S pravom možemo 
reći daje pionir u karitativnom djelovanju, i u tom 
je prethodio bi. kardinalu Alojziju Stepincu i bi. 
Majci Tereziji koji su obilježili novije vrijeme”, 
rekla je. 

Dr. Pavo Jurišić, koji je i postulator u kauzi 
nadbiskupa Stadlera, zahvalio je u ime Postulature 
prof. Grgeču i HKD sv. Jeronima što je jedna večer 
posvećena jednom od velikana hrvatskog naroda i 
Katoličke crkve si. Božjem Josipu Stadleru. 
Osvrnuo se na način nastajanja Stadlerovih poslan¬ 
ica, komu su naslovljene, kada su nastale i kojim 
povodom su pisane.. Zatim je govorio o životu, 
djelu i krepostima nadbiskupa Stadlera, te je 
zaključio kako se veličina toga sluge Božjega 
pokazuje i u tome što se u svojoj poniznosti znao 
sagibati do onih najmanjih u društvu, držeći ih 
velikima pred Bogom i vrijednima ljubavi i 
poštovanja, a isto tako “uzdignuti” se pred onima 
koji su se držali velikima u svijetu 

Lik kardinala Kuharica poticaj 
je za govor o vječnosti 

U petak 11. ožujka 2005., slavljena je Sveta 
Misa u zagrebačkoj katedrali u povodu 3. obljet¬ 
nice smrti kardinala Franje Kuharića. U prigodnoj 
propovijedi kardinal Josip Bozanić rekao je i ove 
misli: 

“Predragi vjernici, pokušajmo sve to promatrati s 
druge strane u svjetlu Evanđelja. Jesu li nastojanja 
usmjerena protiv nas zbog toga što smo uistinu 
različiti ili zbog toga što toliko puta želimo biti 
njima slični ili jednaki? Jesmo li pred krizom 
odbacivanja - što bi za nas moglo biti i jamstvo 
vjerodostojnosti - ili pred procesom prilagođavanja 
u kojemu se osjeća umor kršćana da ostanemo 
kršćanski izvorni, drukčiji? 

Možemo li reći kao kršćani da smo imuni na 
očaranost pa i zaslijepljenost težnjom za 
zemaljskim dobrima? Ponašamo li se drukčije u 
ophođenju s bogatstvom i vidimo li u svakome stje¬ 
canju dobara potvrdu onostranosti koja obvezuje 
na solidarnost s bližnjima u potrebi? U društvenoj 
etici: poštenje, iskrenost, dosljednost, briga za opće 
dobro, ispravnost poslovanja, nepodmitljivost, 
neprihvaćanje kompromisa pod svaku cijenu... jesu 
li to vrline koje rese nas kršćane i one ljude koji se 
tako predstavljaju. Zbog toga pitam: je li zamislivo 
da se na društvenoj pozornici netko javno priznaje 
kršćaninom, a da u temeljnim pitanjima ljudskoga 
života, riječima i stavovima odudara od kršćansko¬ 
ga navještaja? (...) 

Draga braćo i sestre, mi smo upoznali Boga u 
Kristu. Sve što činimo kao vjernici neka bude 
odraz Kristova duha. Nemojmo se odreći str¬ 
pljivosti, ali jednako tako niti ublažavati svoj govor 


koji u razvodnjenosti ostaje nerazumljiv. Budite 
ustrajni i vidljiviji, usprotivite se bezbožnicima 
svojom kršćanskom pojavom, dobrotom i 
blagošću. To je cijena pravednika koji, poput 
presvete Bogorodice Marije i blaženoga Alojzija 
Stepinca, upućuje na život s Bogom i ne dopušta da 
se prečuje glas vječnosti koju večeras posebno 
molimo i za blagopokojnoga brata kardinala Franju 
Kuharića. Amen.” 



Animatori mladih iz salezijanskih župa u Zagrebu, Splitu i Žepču, u 
Krašiću 28. siječnja 2005. 


Treća obljetnica smrti kardinala 
Kuharića u Požeškoj biskupiji 

U svim župama Požeške biskupije na treću 
obljetnicu smrti kardinala Franje Kuharića 11. ožu¬ 
jka služene su mise zadušnice. U požeškoj kate¬ 
drali misu je predvodio biskup Antun Škvorčević u 
zajedništvu s generalnim vikarom mons. Josipom 
Krpeljevićem, biskupskim vikarom za pastoral 
Josipom Klarićem, župnikom i kanonikom 
Matijom Jurakovićem, kancelarom Ivicom 
Žuljevićem i predstojnikom Katehetskog ureda 
Mariom Sanićem. 

Biskup je na početku istaknuo kako “misom 
zadušnicom želimo iskazati poštovanje, odanost, 
ljubav i zahvalnost svome nadbiskupu”, podsjetivši 
da je kardinal Kuharić bio i počasni građanin 
Požege, prema kojoj je iskazivao svoju naklonost, 
te daje ostao posebno upisan u povijest grada pred¬ 
vođenjem svečanosti uspostave Požeške biskupije i 
ređenja njezina prvog biskupa 1997. godine. 

U propovijedi je biskup podsjetio na životni 
put kardinala Franje Kuharića, istaknuvši daje on, 
zajedno sa svojim prethodnikom bi. Alojzijem 
Stepincem, bio svjetlo i duhovni orijentir u teškim 
zbivanjima 20. stoljeća. 

Po Svetoj Misi ususret 
Uskrslom Gospodinu 

Za Uskrs 2005. vojni je ordinarij Juraj 
Jezerinac uputio vojnim i redarstvenim pripadnici¬ 
ma u RH prigodnu korizmeno-uskrsnu poruku. 
Čitateljima Glasnika prenosimo biskupovu misao o 
Svetoj Misi kao veličanstvenom Božjem daru. 

“Razmišljajući tako o Svetoj Misi kao daru 
Uskrslog Gospodina vjernici mogu mijenjati svijet 
nabolje. Blagovanje svetog euharistijskog Kruha 
daje vjerniku nadljudsku snagu, čini ga sposobnim 
da ostvari herojska djela poput svetih mučenika, 
poput divnih uzora nesebične ljubavi i prijateljstva. 
Dovoljno je spomenuti Majku Tereziju, koja je na 
molbu predstavnika kineske vlade da pošalje sestre 
u Kinu, koje bi vodile brigu o najsiromašnijima, 
odgovorila da će rado dati sestre pod uvjetom da s 
njima pođu i svećenici, jer ne bi mogle izdržati bez 
Isusa prisutna u Euharistiji, tj. bez sv. Pričesti. 

Također, bez toga Dara, bez Euharistije ne 
bismo imali u povijesti toliko vrijednih muževa i 
žena, hrabrih, čestitih mladića i djevojaka, divne 
djece. Da nije bilo Euharistije, ne bismo danas mogli 
slaviti velikane duha i vjere kroz stoljeća sve do 
naših dana, poput bi. Ivana Merza, sveučilišnog pro¬ 
fesora i vojnog časnika, te blaženog kardinala 
Alojzija Stepinca, koji je za Euharistiju rekao: 
“Nigdje se toliko ne očituje Božja svemoć, Božja 
dobrota i ljubav kao u Presvetom Oltarskom 
Sakramentu.” 



Župljani župe Maternistva B. D. Marije iz Splita na hodočašću 
u Krašiću, 10. veljače 2005. 


Prosvjedno pismo CNN-u zbog 
neistina o Katoličkoj crkvi i bi. 
Alojziju Stepi ncu 

Predsjednik Komisije Hrvatske biskupske kon¬ 
ferencije “Justitia et pax” pomoćni biskup zagre¬ 
bački Vlado Košić uputio je čelnim ljudima 


američke televizijske postaje CNN prosvjedno 
pismo zbog kontroverznih navoda njihovih izv¬ 
jestitelja o kardinalu Alojziju Stepincu izrečenih u 
tijeku prijenosa pogreba pape Ivana Pavla II. Pri 
završetku mise na Trgu sv. Petra novinarka 
Christiane Amanpour govorila je o Papinim kanon¬ 
izacijama te je napomenula: “Neki od njih su vrlo 
kontroverzni, primjerice, vidjeli smo hrvatsku zas¬ 
tavu. Podigao je Hrvata na razinu svetosti iz vre¬ 
mena kad su hrvatski fašisti skoro bili saveznici s 
Katoličkom crkvom i imali te užasne pogrome pro¬ 
tiv Srba tijekom Drugoga svjetskog rata. Ovo su 
kontroverzne stvari koje je učinio u prošlosti”. 

Na to se nadovezao John Allen koji je potvrdio 
njezine riječi te je zaključio: “Kardinal Stepinac, 
Hrvat na kog se pozivaš, za mnoge ljude je bio 
neprihvatljivo blizak ustašama, paravojnoj grupaci¬ 
ji u Hrvatskoj, u savezništvu s nacistima”. 

Biskup Košić u pismu ističe kako je istina pot¬ 
puno drukčija od one kakvom su je prikazali CNN- 
ovi izvjestitelji te daje kardinal Stepinac bio cijelo 
vrijeme u sukobu s režimima: i ustaškim i komu¬ 
nističkim. Pri tome je podsjetio na riječi kardinala 
Stepinca koje je izrekao 25. listopada 1942. javno u 
zagrebačkoj katedrali: “Svaki narod i svaka rasa 
ima pravo na život dostojan čovjeka... Zato je 
Katolička crkva uvijek osuđivala, a i danas osuđuje, 
svaku nepravdu i nasilje koje se počinja u ime klas¬ 
nih, rasnih ili narodnosnih teorija... Nitko nema 
prava da na svoju ruku ubija ili koji mu drago način 
oštećuje pripadnike druge rase ili narodnosti”. 

Biskup Košić je u pismu naveo daje papa Ivan 
Pavao II., koji je i sam iskusio težinu kako 
nacističkog tako i komunističkog terora, dobro poz¬ 
navao metodologiju totalitarnih režima koji su žrtve 
proglašavali zločincima i upravo je to razlog što je 
Papa žrtvi, kardinalu Aloziju Stepincu, vratio dos¬ 
tojanstvo proglasivši ga 1998. blaženim. 

No, upozorio je biskup, očito je da stil 
komunističke propagande koja je vlastiti teror 
proglašavala “humanizmom”, a koja je svoju žrtvu 
proglasila krvnikom još uvijek živi te i dalje žrtvi 
ne priznaje taj status. Budući daje CNN medij koji 
je sinonim slobodnog, demokratskog svijeta, 
napomenuo je biskup Košić, bilo bi poželjno da ta 
ugledna kuća radi vlastite vjerodostojnosti provjer¬ 
ava izvore za svoje tvrdnje kako bi se u budućnosti 
izbjegle upravo ovakve zamjene teza. 

Pozivajući CNN da se javno ispriča za te 
izrečene grube neistine pred svojim gledateljima i 
da to potvrdi Hrvatskoj biskupskoj konferenciji, 
biskup Košić je ocijenio daje to važno i zato da se 
to više ne ponavlja, ne samo u slučaju kardinala 
Stepinca, nego ni za bilo koju žrtvu bilo koje total¬ 
itarne ideologije koja ima pravo na istinu. 

MOLITVA U ČAST BLAŽENOG ALOJZIJA STEPINCA, 

BISKUPA I MUČENIKA 


Gospodine, Bože naš, 

Ti si blaženom Alojziju Stepincu dao milost 
čvrsto vjerovati u Isusa Krista 
i spremnost trpjeti za njega sve do mučeničke 
smrti. 

Pomozi nam slijediti njegov primjer i njegov nauk 
da bismo ljubili Krista kako gaje on ljubio 
i služili Crkvi kako joj je on služio 
sve do darivanja vlastitog života za nju. 
Njegova živa vjera u Isusa Krista i postojana 
ljubav prema Crkvi 

neka nas učvrste u borbama života na putu 
vječnoga spasenja. 


Po njegovu zagovoru udijeli milost svoga 
blagoslova našim biskupima, svećenicima, 
redovnicima i redovnicama, svećeničkim i 
redovničkim pripravnicima, našim obiteljima, da 
budu čvrste u vjeri i blagoslovljene novim i 
brojnijim životima. 

Budi utjeha svim starijim osobama te pomoć 
bolesnicima i patnicima. Očeve i majke, djecu i 
mlade očuvaj od unutarnjih i vanjskih pogibelji 
duše i tijela. Udijeli milost svećeničkih i 
redovničkih zvanja našoj župi, našoj biskupiji i 
Crkvi u Hrvata. 

/Po njegovu zagovoru udijeli mi milost ... / 

Po Kristu Gospodinu našemu. Amen. 

Oče naš, Zdravo Marijo, Sveta Marijo, Slava Ocu... 


Vjernici koji na zagovor blaženog Alojzija Stepinca budu uslišani, zadobiju tjelesno ili duhovno ozdrav¬ 
ljenje ili koju osobitu milost, neka opis uslišanja i kompletnu liječničku dokumentaciju dostave na adresu: 

dr. Juraj Batelja, postulator 
Voćarska 106, pp. 110 
10001 ZAGREB 


U Spomen-zbirci bi. Alojzija na Kaptolu 31 možete nabaviti medalju bi. Alojzija u srebru ili bronci, u 
posebnom staklenom okviru, koja može biti dragi dar ili uspomena. Cijena je 180 kn. 


Obavijest čitateljima Glasnika 


Donosimo popis knjiga koje je o blaženom Alojziju Stepincu objavila Postulatura za njegovo 
proglašenje blaženim i svetim, a svaki ih čitatelj Glasnika može naručiti na adresu Postulature: 

Kaptol 31, 10000 Zagreb: 

• BATELJA, J., Najljepše Mariji. Misli blagopokojnog kardinala nadbiskupa Alojzija Stepinca o 
štovanju Majke Božje, Zagreb, 1990. 

• Sluga Božji Alojzije Stepinac (kratki ilustrirani životopis), Zagreb, 1995. 

• ALOJZIJE KARDINAL STEPINAC, nadbiskup zagrebački, Propovijedi, govori, poruke (1941.-1946.). 
Uvod napisali dr. J. BATELJA i dr. C. TOMIĆ, Zagreb, 1996. 

• ALOJZIJE-VIKTOR STEPINAC, Pisma iz sužanjstva (1951.-1960.), (predgovor: mons. J. BOZANIĆ, 
nadbiskup zagrebački; uvod, bilješke i predmetno kazalo napisao dr. J. BATELJA), Zagreb, 1998. 

• Alojzije STEPINAC, nadbiskup zagrebački. Propovijedi, govori, poruke (1934. - 1940.) 

Priredio i predgovor napisao: dr. Juraj BATELJA; proslov: dr. Ante MATELJAN, Zagreb, 2000. 

• Nevenka NEKIC, Susret uEmausu, romansirana biografija bi. Alojzija Stepinca u najtješnjoj svezi sa 
žrtvom obitelji Brizič iz Gornjega Humca na otoku Braču, koju su komunisti progonili gotovo do 
istrjebljenja (pogovor: prof. dr. sc. J. BATELJA), Zagreb, 2004. 

Križni put s Alojzijem Stepincem 

Za ovogodišnju je korizmu Postulatura za proglašenje svetim bi. Alojzija Stepinca pripremila “Križni 
put s Alojzijem Stepincem”. Tekst križnog puta sastavio je prof. Anton Šuljić, a postulator dr. Juraj Batelja 
probrao je misli nadbiskupa i kardinala Stepinca o križnome putu, muci, smrti i uskrsnuću Isusovome. 
Knjižica se može nabaviti u Spomen-zbirci u zagrebačkoj katedrali, te na adresi Postulature, Kaptol 31, 
10000 Zagreb. Cijena: 15 kn + poštarina. 


Knjigu “Susret u Emausu” možete nabaviti ili naručiti na adresi Postulature (Kaptol 31, 10000 
Zagreb). Cijena knjige je 50 kn + poštarina. 

DAROVI ZA POKRIĆE TROŠKOVA U POSTUPKU PROGLAŠENJA SVETIM BL. ALOJZIJA 
STEPINCA 

Nakon objavljivanja zadnjeg broja Glasnika , svoj dar za pokriće troškova u postupku za proglašenje sve¬ 
tim kard. Alojzija Stepinca uručili su ovi darovatelji: Ozana CRNOGORAC - Biograd; Benediktinski samo¬ 
stan sv. Luče - Šibenik; vlč. Stjepan RAČIĆ - Rečica; Ana MIAŠ; vlč. Matija BURJA - Marija Bistrica; vlč. 
Stjepan JANEŠ - Pribić; Bibiana TURKALJ - Zagreb; fra Kruno VUKUŠIĆ - Imotski; Stjepan SKRBIN - 
Pokupsko; N. N.; Lenka FILAKOVIĆ - Podr. Podgajci; K. PUŠKADIJA - Remetinec; Mara ČELIĆ - 
Zagreb; GRADNJA ZAVELIM d.o.o.; mons. Franjo PRSTEC - Zagreb (žpk sv. Marko); mons. Velimir 
ČAPEK - Zagreb; Mara ČELIĆ; fra Karlo JURIŠIĆ - Makarska; N. N. - Susedgrad, obitelj ŠIMAC - 
Australija (Coober Pedy); N. Marko i Sofija - Zagreb, Zvonimir PEJAZIĆ - Zagreb. 


Uplatu i pretplatu za Glasnik i svoj dar za pokriće troškova u postupku za proglašenje svetim kardinala 
Alojzija Stepinca, možete poslati preko Zagrebačke banke na ime: 

• Postulatura kard. Stepinca i kunski račun: 2360000-1101605758 

• ili iz inozemstva i domovine u devizama na slijedeći konto: PARTNER BANKA 

SWIFT - PAZGHR2X 

br. računa: 7350038425 - Juraj Batelja 

Zahvaljujemo svim dobročiniteljima i suradnicima, čijom molitvom i darom napreduje postupak za 
proglašenje svetim bi. Alojzija Stepinca. 

Molimo Vas, pošaljite nam kopiju uplata izvršenih preko bankovnog računa, jer nam banka ne 
isporučuje ifnena uplatitelja. 


Svaki dopis na Postulaturu blaženog Alojzija Stepinca kojim se priopćuje primljeno uslišanje ili uspo¬ 
mena neka bude potpisan te obilježen nadnevkom i mjestom pisanja. Anonimna pisma se ne arhiviraju. 
Vjernici koji žele ostati anonimni, neka to napomenu u dopisu. 

Hvala Vam što čitate i drugima omogućujete primati Glasnik “Blaženi Alojzije Stepinac”. Ako na vri¬ 
jeme podmirite svoje obveze prema Glasniku , on će moći redovito izlaziti i biti vjesnik blaženikovih vrli¬ 
na kojima gaje Bog proslavio za dobro svoje Crkve i hrvatskog naroda. Glasnik može svaki čitatelj i svje¬ 
dok obogatiti svojim dopisom i uspomenama na kardinala Stepinca ili fotografijom iz njegova života. Ako 
ste bili dionik koje svečanosti priređene u njegov spomen, izvijestite o tome putem Glasnika sve prijate¬ 
lje i štovatelje kard. Stepinca. 

Hvala svim čitateljima, štovateljima blaženog Alojzija Stepinca u domovini i širom svijeta za molitve 
i darove koji nesebično i velikodušno promiču glas svetosti i mučeništva kardinala Alojzija Stepinca. 

Zahvaljujemo na svjedočanstvima i ohrabrenjima koja su pismenim putem proslijedili brojni čitatelji 
i blaženikovi štovatelji. 


Budući da nam Zagrebačka banka ne dostavlja redovito imena i prezimena čitatelja i štovatelja bi. 
Alojzija Stepinca koji uplaćuju svoj dar Za postupak njegove kanonizacije ili uplatu za Glasnik , molimo 
čitatelje i štovatelje da nas razumiju i ispričaju ako njihova imena ne donesemo pravodobno u Glasnikovu 
popisu. 

PISMA ČITATELJA 


Poštovani urednice! 

Vaš list čitamo sa zadovoljstvom i u 
Hercegovini. A kad sam zbog moćnika ovog svita 
bio prisiljen napustiti Domovinu, našao sam se u 
Salzburgu kod vlč. V. Cecelje, svećenika rodoljuba 
i pravednika. Uputio me je na Biskupa u Linzu 
mons. Maksimiliana Aicherna, isto takvog dobrog 
čovjeka i svećenika kao i on. Bio sam na više župa 
u njegovoj Biskupiji. Vlč. Cecelja mi je bio 
duhovnik dok nisam naučio njemački. On je bio 
samo čovjek Božji i sveti svećenik, Marijin mil¬ 
jenik, jer je uvijek molio: “Zdravo Marijo” u sobi 
uz svijeću koja je njoj gorila u čast. Pa on se znao 
šaliti na račun njih Zagoraca, koji imaju uvik: 
Jenega... koji dominira. 

A kod njega sam upoznao i dr. Lackovića, tajnika 
uzoritog kardinala Stepinca. A prvi put me doveo u 
Salzburg vlč. Augustin Korpar, rođak pok. vlč. 
Vilima Cecelje. Pa Vaš list piše i o pravim sveće¬ 
nicima, vjernima Bogu, Crkvi, Papi i Biskupu, kao 
što su: vlč. Cecelja, a i moj bivši župnik fra Ljude¬ 
vit Lasta... Pa zato on pok. Vilim Cecelja, fra Lasta 
i drugi zaslužuju poštovanje bar u Vašem listu. 
Trebamo ga čitati i u Hercegovini jer je on pravo 
sjeme za naciju našu i Vjeru. A i za Bleiburg koji 
je samo zahvaljujući vlč. Cecelji ostao u uspomeni. 
S dužnim poštovanjem 

Gojko Kolaković, Široki Brig, listopad 2004. 

Svoje zahvale za uslišane molitve po zagovoru bi. 
Alojzija Stepinca poslalo nam je više njegovih 
štovatelja i čitatelja Glasnika. Među njima su obi¬ 
telj Marka i Nade Grbavac iz Zagreba, sveučilišni 
profesor M. B. iz Zagreba, Justina Ladešić iz 
Zagreba, Marko N. iz Zagreba, Ruža Busija iz 
Rasinja. 


Poštovani! 

Želim svjedočiti o primljenoj milosti na zagov¬ 
or blaženog Alojzija Stepinca, kada je ove jeseni 
moja kćerka položila teški ispit iz statistike nakon 
četvrtog pokušaja. Sasvim sigurno uz pomoć dra¬ 
gog Boga, ali i nakon izmoljene devetnice u čast 
blaženog Alojzija Stepinca. Slavimo Gospodina i 
velika hvala našem blaženiku kome se često 
obraćamo za zagovor. Žalim Vam svako dobro i 
neka Vas dragi Bog blagoslovi. Hvaljen i slavljen 
Gospodin uvijeke! 

16. 12. 2004., Dubravka Filipčić iz Karlovca 

Svjedočanstvo o ozdravljenju 

Bio je početak prosinca 1998. g. Moj sin 
Roman Grubić išao je u prvi razred osnovne škole. 
Već je nekoliko godina imao noćna mokrenja. Iz 
škole je nekoliko puta došao kući “mokar”. Sedam 
uzastopnih noći je mokrio u krevet. Razmišljala 
samo što da radim i kojem svecu da se uteknem. 
Sin je na vjeronauku dobio sličicu blaženog 
Alojzija Stepinca s molitvom. Prije spavanja je on 
pročitao molitvu i zajedno smo izmolili Oče naš. 
Po zagovoru blaženog Alojzija Stepinca molili smo 
da sin ozdravi od noćnog mokrenja. Sutradan 
ujutro sin je sav sretan ustao i rekao: “Mama, suh 
sam!” Ja sam sva sretna na to rekla: “Hvala dragom 
Bogu i bi. Alojziju Stepincu.” Od tada se molimo 
svako veće, a sin više ne mokri u krevet. 

18. 2. 2005., Blažica Grubić, 
Vij. Hrv. Republike 3, Valpovo 31550 



Nadbiskup Alojzije Stepinac blagoslivlje temeljni kamen za crkvu sv. Male Terezije u Zagrebu, u rujnu 1935. 

Zahvala za suradnju 

Od srca zahvaljujemo svim čitateljima našega 
Glasnika koji su nam proslijedili osobne sastavke 
ili članke več objavljene o bi. Alojziju Stepincu ili 
pak dokumente pronađene u arhivima raznih usta¬ 
nova, a sve sa željom da s njihovim sadržajem upo¬ 
znamo širi krug blaženikovih štovatelja. Članke i 
suradnju poslali su nam slijedeći naši čitatelji i 
suradnici: 

Lojzo BUTURAC iz Siska; fra Gabrijel JURIŠIĆ iz 
Makarske; pop Alojzije KUKEC, župnik u Selcu; o. 
Valentin MIKLOBUŠEC, ravnatelj Hrvatske 
katoličke misije u Mariboru, o izložbi o bi. Alojziju 
Stepincu i proslavi Stepinčeva u Mariboru, 16 svib¬ 
nja 2004.; župnik Franc PEČARIČ - bilješke o bi. 
A. Stepincu iz Kronike župe Dovje; Milica KORU- 
NIĆ iz Čakovca, p. Bonaventura DUDA iz Zagreba. 



BLAŽENIK 

On nikad pred nikim 
Svoja koljena nije s’vio 
Osim pred raspetim Kristom 
Koji gaje otkupio. 

On mrzit nikad 
Nikog nije znao 
S njegovog lica je 
I za neprijatelje 
Blagoslov uvijek sjao. 

Njegovo oružje bilo je 
Samo krunica u ruci. 
Blaženi Alojzije Stepinac 
Moli u radosti i muci. 

Šesnaest godina dugih 
U zatvoru treba da trpi boli 
I pet godina u pritvoru kućnom. 
Neprijatelje ne proklinje 
Već za njih moli. 

A desete veljače šezdesete 
Dok je noć mijenjala zora 
Alojzije Stepinac je znao da 
Poći se ocu mora. 

Umjesto injekcije i lijeka 
Tražio je svetu ispovijed 
I sestre da s njime mole 
Jer došao je njegov red. 

I dok su molili “Oče naš”, 

Na zaziv “budi volja tvoja”, 
Blaženi Alojzije Stepinac je 
Završio trpljenja svoja. 

Njegova ljubav za Krista 
I u našim srcima blista. 
Hvala ti, Oče, slava i dika 
što si nam dao Alojzija Stepinca 
Zagovornika i blaženika. 


Marija Dabrović, župa Gornji Rajić 

DOKUMENTI 



Ministranti svetišta Presvete krunice u Zagrebu sa svojim svećenicima dominikancima 1943. godine. 


Postulatura za proglašenje svetim blaženog 
- Alojzija Stepinca pripremila je za tisak knjigu iz¬ 
vornih dokumenta i svjedočanstava o djelovanju 
zagrebačkog nadbiskupa blaženog Alojzija Stepin¬ 
ca za vrijeme Drugog svjetskog rata i u poratnom 
razdoblju. 

Završetkom Drugog svjetskog rata dogodile 
su se u Jugoslaviji, uvođenjem komunističke dik¬ 
tature, velike nepravde i progoni Katoličke crkve. 
Tražili su se razlozi i povodi, a često izmišljali i 
planirali da se na koljena pred bezbožnu vlast baci 
Katolička crkva. No, ta je Crkva imala hrabre, 
odlučne i jasne pastire. U njihovu stavu preživjeli 
su i Crkva i hrvatski narod jednu od najjačih i sud¬ 
bonosnih prekretnica u svojoj povijesti. 


Izvor: 

ALOJZIJE KARDINAL STEPINAC, 
NADBISKUP ZAGREBAČKI, 

Propovijedi, govori, poruke 1941.-1946., izd. 
AGM i Postulatura bi. Alojzija Stepinca, Zagreb, 
1996., str. 115-119 


1. Propovijed koju je nadbiskup Alojzije 
Stepinac izgovorio u zagrebačkoj katedrali na 
svetkovinu sv. Petra apostola 29. lipnja 1942. o 
veličini Katoličke crkve kojoj predsjeda rimski 
biskup te o nauku Crkve za dobro bližnjega jer je 
ne vode nikakvi politički motivi , nego briga za 
spasenje duša. Bio je to odgovorna postupke vlasti 
Nezavisne Države Hrvatske koju su bili usmjereni 
protiv Katoličke crkve jer je bila zabranila obz¬ 
naniti Papinu okružnicu i jer je Katoličku crkvu 
prikazivala kao hrvatskom narodu stranu ustanovu. 
K tome je nadbiskup Stepinac uzeo u zaštitu i 
pravoslavne vjernike i Židove. 

Na mjestu je da se ovom prilikom sjetimo one 
naše braće, koja su stoljećima bila rastavljena od 
Petra, vidljive Glave Crkve Kristove, koja je samo 
jedna, koja ima samo jednu Glavu - Petra i njegove 
nasljednike pape, a koja su se braća vratila u svoju 
djedovsku vjeru. Bog nam je svjedok, da smo bili 
protivni svakom prisilnom stupanju u Katoličku 
crkvu. Ako su iskreno prešli, nisu ništa izgubili, 
nego su se vratili vjeri svojih djedova i danas su 

potpuno ravnopravni članovi Crkve katoličke, koja 
ih sve bez razlike jednako ljubi. Neka bude ovdje 
javno rečeno daje Crkva učinila sve stoje u njenoj 
moči da tu svoju djecu zaštiti jer je ne vode 
nikakvi politički motivi nego briga za spasenje 
duša. Ako ih, nažalost, nijesmo uspjeli zaštititi, nije 
krivnja na Crkvi nego na neodgovornim elementi¬ 
ma koji su se za počinjena zla protiv svih zakona, i 
Božjih i ljudskih, osvećivali i na nevinim ljudima. 
Krivnja je na pojedincima, koje nije vodio razbor 
nego luda strast i nepromišljenost. Crkva če i 
ubuduće činiti sve što može za svu svoju djecu bez 
ikakove razlike, a i bez straha bilo s lijeva bilo s 
desna, jer zna da čini ono što Bog i zakon njegov 
traži i nalaže (...). 

Ako je dakle papinstvo, kao što jest, Božja a ne 
ljudska institucija, zar nije najveća luda onaj koji bi 
o tu, od Krista postavljenu pećinu, udarao glavom 
u nadi da će srušiti pećinu? A ipak se slični 
pokušaji opet i opet obnavljaju u povijesti 
čovječanstva, pa i u naše doba. Na sve te lude 
pokušaje mogli bismo reći nešto slično što je 
Montalambert rekao na sjednici francuske komore 
godine 1849. zastupnicima: “Mislite na to da 
između Svete Stolice i vas, a i svakoga drugoga, 
koji bi je htio srušiti postoji temeljita nejednakost 
snaga. A ta nejednakost nije u prilog vama, nego 
protiv vas. Vi imate petstotina tisuća ljudi u vojsci. 
Imate bojne brodove. Imate topove. Imate sva 
pomoćna sredstva koja vam mogu pribaviti mater¬ 
ijalnu prednost. Papa nema ništa od toga. Ali ne 
zaboravite da on imade nešto što vi nemate. Imade 
moralnu snagu. Imade vlast nad savjestima, nad 
dušama, čega vi nemate. I ta vlast je neumrla! 

Na to neka misle svi oni, koji se bez mnogo 
razmišljanja igraju s Božjim autoritetom. Mogu 
imati sve vojske svijeta na raspolaganju, mogu 
imati sva materijalna sredstva, mogu imati svu 
štampu, sve krugovale i slikokaze! (* Radiopostaje 
i kino.) Jedno ne mogu imati. A to je gospodstvo 
nad srcima, nad dušama, jer je ono pridržano Bogu. 
I to ne samo vlast nad srcima malenih i bijednih, 
nego i moćnih prema riječima Svetoga pisma: 
“Srce je kraljevo u ruci Gospodnjoj; kamo hoće, 
tamo ga obraća!” (Izr 21, 1). 

Dragi moji vjernici! Jedno od najvećih zala 
našega vremena jest polovičnost u pitanjima 
našega vjerovanja. Ne pravimo si nikakve iluzije ni 
u ovom pitanju, u pitanju poštivanja autoriteta sv. 
Petra i njegovih nasljednika rimskih papa. Ili jesmo 
ili nismo katolici! Ako jesmo, onda valja da se to 
odrazuje na čitavoj liniji našega života. Ne može¬ 
mo biti u crkvi katolici, a na ulici napadati kao 
pogani odredbe Namjesnika Kristovog izdane za 
opće dobro, a koje možda ne konveniraju našem 
ličnom raspoloženju. Ne možemo danas, jer nam to 
možda konvenira, hvaliti Svetoga Oca, a sutra u 
novinama crvenom olovkom križati njegove riječi i 


govore, izrečene samo u jednom cilju, dovesti ljude 
Bogu. Nitko ne može tražiti da papa pogazi 
općenita načela prava i poštenja, da zadovolji poje¬ 
dinim nemogućim zahtjevima. A htjeti se silovito 
oboriti na instituciju od Boga postavljenu, znači 
udarati glavom o pećinu, jer stoji tamo do vijeka: 
“Ti si Petar, i na toj stijeni sagradit ću Crkvu svoju 
i vrata paklena neće je nadvladati!” 

Predragi vjernici! Sveta mije dužnost upozori¬ 
ti vas na neke pojave koje u zadnje vrijeme mute 
naše odnose prema Svetoj Stolici i Sv. Ocu papi; 
odnose koji su kroz trinaest vijekova bili najsr¬ 
dačniji i naj prijatelj skiji. Već dulje vremena čuju se 
prigovori kao da je Sveta Stolica neprijateljski 
raspoložena prema hrvatskom narodu. Tu krivu 
tvrdnju i klevetu obara stoljećima potvrđena povi¬ 
jesna činjenica daje hrvatski narod baš u rimskim 
papama imao svoje najbolje, a često i jedine pri¬ 
jatelje. Te laži opovrgava osjećaj i briga današnjeg 
Svetog Oca pape Pia XII., kojima on prati naš 
narod i domovinu. O tom mogu uz ostale hrvatske 
biskupe svjedočiti sigurno i ja osobno. S toga je 
najveće nerodoljubno djelo prema hrvatskom naro¬ 
du, kad se osobno, kao i prije sa strane nekih sino¬ 
va toga naroda, nastoji oslabiti čvrsta veza našega 
naroda s nepobjedivom pećinom Petrovom. To 
nastojanje nema korijena u našem narodnom duhu, 
ono je njemu tuđe, a dolazi izvana, i ne može 
nikako biti od koristi, makar tko tvrdio protivno. 

Stoga osuđujem u ime hrvatskih katolika 
zabranu objavljivanja u štampi govora Svetoga 
Oca pape održanog prigodom njegovog 25- 
godišnjeg jubileja. To znači odvoditi hrvatski 
narod od izvora prave nauke, koja jedina može da 
spasi svijet, pa prema tome i naš narod od materi¬ 
jalne i moralne propasti. To znači isključiti naš 
narod iz zajednice svih katoličkih i kulturnih naro¬ 
da koji su se putem štampe duhovno okoristili i 
obogatili tolikim divnim govorima Svetoga Oca. 
Takav postupak je za hrvatski narod štetan i 
uvredljiv. 

Hrvatski su biskupi prije tri godine zajed¬ 
ničkom skupnom poslanicom upozorili hrvatski 
narod na njegov najveći narodni jubilej: 1300- 
godišnjicu njegovih prvih veza sa Svetom Stolicom 
i rekli mu otvoreno i javno da samo Svetoj Stolici 
može zahvaliti svoj opstanak, da će samo preko nje 
naći svoj vječni spas. To vam kažem svima i danas. 
Jer danas i do vijeka stoji pisano prstom Božjim: 
“Ti si Petar, i na toj stijeni sagradit ću Crkvu svoju 
i vrata paklena neće je nadvladati! I tebi ću dati 
ključeve kraljevstva nebeskoga. I što god svežeš na 
zemlji, bit će svezano i na nebesima, i što god razri¬ 
ješiš na zemlji, bit će razriješeno i na nebesima! - 
Amen.” 

2. Pismo P. R. Marconea, apostolskog iza¬ 
slanika pri hrvatskom Episkopatu , karei. L. 
Maglioneu , državnom tajniku Svete Stolice, 10. 

svibnja 1943., o nastojanjima kojima su se on osob¬ 
no i nadbiskup zagrebački Alojzije Stepinac zau¬ 
zeli kod vlasti NDH u zaštitu progonjenih Židova. 
Izvor: ADSS, sv. IX., str. 287. 

Le visiteur apostolique £ Zagreb Marcone au 
cardinale Maglione 

Rap. nr. 812/43 (A.E.S. 3200/43, orig.) 

Zagreb, 10 mai 1943. 

L’extennination des Juifs croates est due £ 
rintervention directe de Himmler. 

Nei primi giorni del c. m. ii Capo della Polizia 
tedesca Himmler e stato a Zagabria! Dimorando lui 
qui, sono stati ricercati gli ultimi ebrei residenti 
nella Capitale e in tutta la Croazia e deportati in 
Germania. Si calcola che ne siano stati catturati 
circa 600. Ora non restano che pochi ebrei nascosti 
e fuggiaschi. 

La Gestapo dirigeva le operazioni di ricerca 
coadiuvata dalla polizia croata. 

Tanto io, quanto l’arcivescovo 1 2 non abbiamo 
trascurato di recarcipresso ii ministro degli interni 3 
per perorare la causa ebraica. Questi ci ha dichiara- 
to che egli ha tenacemente difeso gli ebrei di fronte 

1 Heinrich Himmler dirigeat la persecution des Juifs. 

2 

Mgr Alois Stepinac. 

3 Andrija Artukovic. 


ad Himmler, ma ha potuto solo ottenere che fossero 
risparmiati i matrimoni misti. Si teme pero che in 
seguito anche tali famiglie saranno molestate. Tra 
gli ebrei catturati e deportati in Germania si trova¬ 
no purtroppo non pochi cattolici. II fermento nella 
cittadinanza e forte. 

Hrvatski prijevod: 

Istijebljenje hrvatskih Židova uslijedilo je na 
izravan Himmlerov zahtjev. 

Prvih dana ovog mjeseca šef njemačke polici¬ 
je Himmler bijaše u Zagrebu. Dok je on boravio 
ovdje, traženi su i posljednji Židovi koji su borav¬ 
ili u glavnom gradu i u cijeloj Hrvatskoj te odve¬ 
deni u Njemačku. Računa se da ih je šest stotina 
zarobljeno. Preostao je manji broj Židova, sakri¬ 
venih i bjegunaca. 

Gestapo, pomognut hrvatskom policijom, traži 
Židove. 

Koliko ja, toliko i zagrebački nadbiskup 
(mons. Alojzije Stepinac) nismo propustili poči 
ministru unutarnjih poslova (Andrija Artukovič) da 
bismo zaštitili židovsku stvar. On nam je izjavio da 
je odlučno branio Židove pred Himmlerom, ali da 
je mogao postidi samo to da budu pošteđeni 
mješoviti brakovi. No, postoji bojazan da če nadal¬ 
je i te obitelji biti progonjene. Među Židovima, 
zarobljenima i otpremljenima u Njemačku, nalazi 
se, nažalost, i nemali broj katolika. Uznemirenje je 
u građanstvu veliko. 



Nadbiskup Alojzije Stepinac prigodom blagoslova temeljnog kamena za crkvu sv. Male Terezije u Zagrebu, u rujnu 1935. 

VRANEKOVIĆEV DNEVNIK 


Nastavljamo objavljivati izabrana poglavlja 
dnevnika vlč. Josipa Vranekovića u kojima je on 
opisao život i stradanja blaženoga Alojzija 
Stepinca na izdržavanju kazne u Krašiću. 

Blaženik je u Krašić prebačen 5. prosinca 
1951. Bilo je to premještanje iz jednoga zatvora u 
drugi. I tu je bio onemogućen u vršenju biskupske 
službe, ponižavan i progonjen. O tom progonu on 
je napisao mnoga svjedočanstva. Tako je u pismu 
o. Ivanu Kukuli, provincijalu Dl, 16. siječnja 
1960., dakle, tri tjedna prije smrti, napisao: 

“Dragi oče provincijale! Vašu božičnu 
čestitku od 17. XII. p. g. primio sam u redu jučer, 
dakle skoro nakon mjesec dana. Nije ni čudo, kad 
znamo gdje živimo. Ali, ne ćemo zato klonuti 
duhom. Srdačna hvala na čestitci i dobrim željama, 
koje uzvraćam i Vama i svima članovima Vaše 
provincije. 

Što smo sve proživjeli ovdje u ovih zadnjih 
nekoliko tjedana, pričat će Vam g. župnik kad 
dođe do Vas. Mržnja progonitelja kipi na mene i 
dalje, nadajuć se da će mi ipak na koncu slomiti 
živce. Bog je međutim jači. U Njega sam uvijek 
stavljao svoju nadu i nisam se prevario. Ne ću se 
prevariti ni ubuduće. Bolje je časno poginuti 
negoli sramotno živjeti kao izdajnik Crkve. Znam 
da ona ne će propasti, ali će prije ili kasnije 
propasti oni koji rade na njezinoj propasti. Uz 
blagoslov i pozdrav u Gospodinu svima + Alojzije 
kard. Stepinac, nadbiskup zagrebački.” 

Ono što je zatočeni nadbiskup i kardinal 
proživljavao i pismenim putem priopćivao 
naslovnicima svojih pisama, potičući ih na molitvu 
za njega i progonitelje Crkve da se obrate, župnik 
Vraneković je, na svoj način, bilježio gotovo 
svakodnevno u posebnom dnevniku. 

Nastavljamo objavljivati prvi svezak dnevni¬ 
ka, uz ispriku čitateljima i napomenu da se ta knji¬ 
ga priprema za tisak, i da će još tijekom ove godine 
biti objavljena. 



Bogoslovi Bogoslovnog sjemeništa u Đakovu nakon liturgijske 
svečanosti u katedrali vraćaju se u sjemenište 1956. Ova je 
fotografija sačuvana u albumu koji su 1956. prigodom 150. 
obljetnice bogoslovije poslali u Krašiću 
zatočenom kardinalu Stepincu. 

16.IV.1953. 

“Ponovno studiram kanone koji govore o izboru 
pape. Tko zna, što se može dogoditi? A molim se 
dragom Bogu da u ovim danima sačuva nam našeg 
Svetog Oca.” 

17. IV. 1953. 

Ima u ruci Hrvatski Katolički Glasnik iz Chicaga. 
Dobio ga Ivasić u paketu. Na naslovnoj je stranici 
njegova slika. Na prvoj su stranici citati iz njegov¬ 
ih izjava na sudu i izjave novinarima 1952.- 1953. 
u Krašiću. Tu su izvještaji o svečanim akademija¬ 
ma što su ih priredili naši iseljenici u Kanadi, SAD 
i Venezueli. Kad sam mu to saopćio, on samo 
uzdahne: “Što će mi sve to? - Daj, Bože, da se jed¬ 
nom samo nađem na nebeskoj akademiji.” 

18. IV. 1953. 

Kod večere: “Brojne sam čestitke primio prigodom 
imenovanja nadbiskupom. Kao da su već onda čes¬ 
titari slutili što me čeka. Te sam čestitke pohranio 
u Karmelu u Brezovici. Tu imadem i odijelo spre¬ 
mljeno za smrt... Ah, molite se već sada za moga 
nasljednika, da bude mužjake vjere, svetog života 
i neograničenog pouzdanja u Gospodina Boga!” 

19. IV. 1953. 

“Što bi danas naš narod bez Svete Stolice? Tko još 
razumije naše prilike kao Sveti Otac?” 

20. IV. 1953. 

U posjet stiže J. Đuran. Dovest će ovamo slikara 
Jurčića da snimi Eminenciju. 

21. IV. 1953. 

Iz Torina dobio je lijek protiv bronhijalnog katara 
od salezijanca koji je prije mjesec dana bio ovdje. 
Odvratno mu je koji puta i dosadno inhaliranje. 
Čim mu velim daje to potrebno - smjesta sluša! 

*** 

Šećemo svaki dan barem dva sata. 

*** 

Danas je prva pouka za prvopričesnike. Dok se 
djeca skupljaju oko crkve, sve ih je nadijelio bom¬ 
bonima... “Ah, jadna djeca! Što sve moraju čuti u 
školi. Ja to ne zovem više školom, nego hrvališ- 
tem!” 

22. IV. 1953. 

“Zaštita je danas sv. Josipa. Prikazao sam Sv. Misu 
za cijelu Crkvu Božju, daje Gospodin oslobodi od 
svih neprijateljskih sila!” 

23. IV. 1953. 

Dr. Šercer, dr. Riesner i Pišonić. Pozvao sam 
liječnike, jer me zabrinjuju crveni flekovi na licu 
Eminencije. O. Kukula - provincijal - autobusom 
došao i, nažalost, samo 10 minuta bio s Eminenci¬ 
jom. Došli su liječnici - i on je krenuo na Prekrižje. 

*** 

Č. s. Izidora - milosrdnica! donijela Eminenciji 
različitih lijekova i hrane za jačanje živaca i orga¬ 
nizma uopće. Upozoruje me daje g. tajnik sumnjiv. 
- Ako to stoji - mislim ja - neka mu dobri Bog bude 
milostiv! 

26. IV. 1953. 

Biskupi su opet pozvani u Beograd da rasprave 
nacrt zakona o položaju vjerskih zajednica. Ujčić je 
izjavio kako nema ovlaštenja od pretpostavljenih 
da raspravlja s državom - to nije njegova kompe¬ 
tencija. “Borba” donijela članak gdje piše kako 
biskupi stavljaju takve zahtjeve da bi se morao i 
Ustav mijenjati ako bi im se udovoljilo! - “Pa to i 
tražimo” - reče na to Eminencija. “Ili sloboda ili 
progon!” Spomenem mu da novine javljaju kako je 
tu pozvan i biskup Čekada. - “Znao sam da će to 
tako svršiti, ako je i Čekada s njima” - dodao je 
Eminencija. 


“Pročitao sam knjigu ‘Pobuna životinja’. E baš im 
seje pravo narugao. Trebalo bi nagraditi auktora. 
Ili je konvertit, pa dobro poznaje prilike u komu¬ 
nističkom raju ili je negdje proživio barem koje vri¬ 
jeme, pa dobro sve vidio.” 

Veselila ga ta knjiga i silno razveselila, jer je doista 
kritika svoje vrste nesretne današnjice. 

27. IV. 1953. 

Novine ovdje javljaju, da biskupi neće sporazum, 
samo da i dalje “licitiraju” tražeći “rehabilitaciju” 
Stepinca, puštanje svećenika iz zatvora, škole, brak 
i si... Okrivljuju Vatikan... Eminencija: “S hulitelji- 
ma Boga i Bogorodice ne može se razgovarati. 
Sveta Stolica može - to je njezina stvar. Ali vidi se, 
upravo je to ruka Bogorodice. A hvala sv. Petru da 
su se biskupi ovako ponijeli.” 

29. IV. 1953. 

“I mi da se poklonimo ovakovomu sistemu koji je 
ništa drugo nego drskost i glupost...! Bijedni ovaj 
život rado dajem, kad bih mogao, dao bih i sto živ¬ 
ota samo da živi Crkva Božja... Kroz nekoliko 
decenija preko polovice u SAD - sve što misli svo¬ 
jom glavom - bit će katoličko. U Kanadi je sada 
više od polovice stanovništva katoličke vjere. 
Meksiko i Južna Amerika također su katolici, 
stvarno ako i nisu baš militantni, preko polovice 
katolika danas je u Americi...” 

Dan za danom prati razvoj Crkve u svijetu. Mnogo 
misli na misije. 



Mons. Josip Bauerlein, biskup đakovački i srijemski, u obredu 
ređenja ili podjeljivanja crkvenih službi 1956. Ova je fotografija 
sačuvana u albumu koji su 1956. prigodom 150. obljetnice 
bogoslovije poslali u Krašiću zatočenom kardinalu Stepincu. 


4 BERTOLEK-MICEK Izidora (Barbara) rođena je 28. 
siječnja 1896. u Batini, općina Zlatar. Prve zavjete u 
Družbi ss. milosrdnica u Zagrebu položila je 15. 
kolovoza 1914. U razdoblju od 1951. do 1955. radila 
je kod bolesnih sestara u kući matici u Zagrebu, gdje 
je i umrla 3. studenoga 1965. 

30. IV. 1953. 

Na šetnji mi govori kako osjeća da mu inhalacija 
koristi. Troši limun pomiješan sa šećerom 5 6 i vita¬ 
mine za jačanje. Za probavu prije spavanja uzima 
“izocen”... “Pravo je čudo Božje” - veli - “da u 
pitanju zdravlja nisam imao neprilike u Lepoglavi. 
Dan prije odlaska u Lepoglavu zadnji sam puta 
uzeo karbon. Nekako mi je bio gorak i sve sam po¬ 
vratio. Iza toga u Lepoglavi nisam ništa uzimao, ali 
je bilo dobro. Ovdje pak sada prehlada, operacija, 
glavobolja... uvijek nešto!” 

4.-7. V. 1953. 

Bio sam nažupničkom ispitu. U kući me zamijenio 
preč. Šimečki, a u poslu vlč. gosp. Petrović. 

*** 

[...] 3. dr. [...] došli prigodom Eminencijina 
rođendana. Na početku Eminencija dosta 
neraspoložen. [...]. Eminencija [...], da raspiše 
natječaj za župu Krašić i Pribić, a župe da podijeli 
dosadašnjim upraviteljima. 

9. V. 1953. 

Izišli smo na šetnju. Ponudio sam mu šetnju jer 
sam vidio da mu je potrebna. Videći me on umor¬ 
na od puta u Zagreb, neispavana, tek se vratio iz 
sprovoda, ustručavao se ići, no popustio je. Sa 
sobom imamo na šetnji psa Campeka koji ga silno 
veseli. 

Milicija zvala Tomu Stepinca iz Brezarića da im 
veli je li Eminencija prelazi na šetnji dopuštenu 
granicu kretanja i da li u crkvi štogod govori o 
politici?! Zebe ih - ili im je vruće!!! 


10. V. 1953. 

Dr. Bogičević, dr. Šercer, dr. Riesner, Pišonić. Svi 
se ovi nadaju da će brzo nestati ovog kontradik¬ 
tornog monstruma. 

Zdravlje i raspoloženje Eminencije odlično. 

11. V. 1953. 

Prvi prosni dan. 

Eminencija imao Sv. Misu na groblju. 

*** 

Dr. Keilbach Vilim, dr. Predavač na Bogoslovnom 
fakultetu Sveučilišta u Zagrebu 7 stigao ovamo i 
snima Eminenciju u kući, pred kućom, crkvom i u 
crkvi. 

“Prikazao sam danas Sv. Misu na nakanu da 
Gospodin sačuva ovom jadnom narodu polja i 
vinograde... U Žumberku je eto pao snijeg, a ovdje 
mraz. Sad neka im pomogne njihova nauka i kul¬ 
tura! Jadnici!... Sada razumijem što je seljak reli- 
giozniji od radnika. Neprestano strepi da mu kiša, 
mraz, tuča, poplava i si. ne odnesu svakidašnji 
kruh... Vezan je da se obraća na Boga!” 

12. V. 1953. 

Danas je Eminencija imao Svetu Misu kod sv. 
Ivana. 

Ankara javlja, daje Molotov primio jugoslaven¬ 
skog otpravnika poslova. “Neka! Ja sam uvijek 
govorio, da im (našim komunistima) je srce na 
Istoku, a pamet na Zapadu...” 

14. V. 1953. 

Predstojnica ide danas u Zagreb. Nosi listove koje 
Eminencija više neće slati preko tajništva nego da 
se odmah uruče in manus 8 

5 s. Izidora 

6 10. IX. 1908 -X. 1982. 

7 1936. - 1954. 

8 U ruke 



Đakovački bogoslovi nakon izvedbe jedne priredbe 1956. 
Ova je fotografija sačuvana u albumu koju su 1956. 
prigodom 150. obljetnice bogoslovije poslali u Krašiću 
zatočenom kardinalu Stepincu. 



Nadbiskup Alojzije Stepinac predvodi Euharistijsko 
slavlje kod Majke Božje Sljemenske 
prigodom hodočašća u 
Mariju Bistricu. 

16. V. 1953. 

Danas je sprovod susjeda Dragutina Šimečkog. Tu 
je Eminencija, Adam Šimečki, S. Radošević i ja. 
Kod nas na objedu Starčević. CMD u stubički kotar 
nije prodro. Eminencija otvoreno govori prisutnim 
svećenicima da poruče svima: “Stupanje u CMD 
jest izdaja Boga!” 

16. V. 1953. 

Vedar je Eminencija ovih dana. Naši “košarkaši” 
otišli u Moskvu. Otpravnik poslova SSSR-a u 
Beogradu... Okreću se prema Rusiji... “Mogu ja 
brzo opet u Lepoglavu... pa i u Sibiriju. Ne bih se 
nimalo čudio. Neka! In Te, Domine, speravi !, ali 
popustiti ne!” 

Gleda velike materijalne potrebe u župi. Rado bi 
pomogao, ali ne može. Računa s fondom u 
Americi... 

Voli malene. I s djecom koja tek tepaju, tek su pro¬ 
hodala - i s njima razgovara - njih dovode k njemu 
pred kuću ili na šetnji. “Nikada dok sam živ neću 
zaboraviti tih momenata s djecom.” 


Čita francuski misijski časopis u kojem bostonski 
nadbiskup jednako gotovo osuđuje materijalizam 
Zapada kao i boljševički.... Mala je tu razlika. 
Posljednji je predrastičan, pa ga ipak zapadnjaci ne 
otklanjaju u potpunosti... “Vidim” - kaže na to 
Eminencija - “da je toliko toga trulo u svijetu i 
Gospodin Bog će ga kazniti!” 

19. V. 1953. 

Danas nas milicioneri pratili na šetnji. 

Cijeli svibanj propovijeda o Majci Božjoj. “Sveta 
Mati Božja” i “Presveta Bogorodica”, tako ponaj- 
češće zove Mariju. 

26. V. 1953. 

Keilbachove snimke su uspjele. Još će doći da ga 
fotografira. Eminencija: “Neka to više ne čini. 
Neprijatelj sam poziranja i svakog slikanja.” - Kad 
sam mu spomenuo da nije ad personam 9 nego opće 
dobro Crkve to traži, odmah je pristao na to! 


9 Osobno 



Đakovački bogoslovi u sportu i odmoru. Ova je fotografija sačuvana u albumu koji su 1956. prigodom 150. obljetnice bogoslovije 

poslali u Krašiću zatočenom kardinalu Stepincu. 

Ponovno je nahlađen. Ne raspoznaje okus jela. 
“Sve mi se čini kao blato. A jest mizerija taj ljuds¬ 
ki život na zemlji!” 

Novinari i stranci nikako više ne smiju do 
Eminencije. Partija zabranila jer joj je istina gorka! 

O svom trošku dao je na zeleno pofarbati šalupe na 
prozorima kuće da ne trunu od kiše. 

Meni, a i Eminenciji je teško, što ljudi misle da 
imademo svega u izobilju, a eto danas idući u 
Zagreb morao sam posuditi novac za vlak! 

27. V. 1953. 

Pišonić autom dovezao hrane i kiselu vodu za 
kuću. 


28. V. 1953. 

Jamnicki, Pukljak, Pišonić došli da montiraju 
pumpu za vodu. 

“Glavna oznaka komunizma jest drskost i glupost.” 
(Em.) 

31. V. 1953. 

Presveto Trojstvo - glavno godišnje proštenje. 
Milicija blokirala župu i nikoga ne puštaju u 
Krašić. Ljudi su ogorčeni. Onemogućuje im se 
vršiti zavjete... Ne puštaju u Krašić ni različitih 
prodavača, kako je drugdje običaj i još dopušteno. 
Eminencija ispovijeda od rana jutra. Iz Zagreba 
kroz Slavetić dolazi dr. Bakšić. Propovijeda kod 
poldanjice i na svršetku svibanjskihpobožnosti. Za 
ovu posljednju propovijed sam mi se ponudio u 



Djelatnici poduzeća Elektrokontakt iz Zagreba, u Krašiću, 5. ožujka 2005. 

Zagrebu. Najprije sam ga odbio rekavši daje Emi¬ 
nencija cijeli svibanj propovijedao i red je da gov¬ 
ori i na svršetku. Taj razgovor kod kuće saopćim 
Eminenciji, a on će: “Samo neka on propovijeda. Ja 
rado slušam propovijedi.” Toga dana bili ovdje: 
Šimečki, Sajović, Petrović i Jezerinac. 

3. VI. 1953. 

Kadlec i Đuran pričaju kako im Udba imputira 
žene. Da su CMD-aši, pa bili ne znam kakvi, sve bi 
im zaboravili, a ovako ih se sramotno kleveće. 

4. VI. 1953. 

Tijelovo. Ovi dani bili kišoviti. Izjutra se izvedrilo 
i sinulo sunce. Djeca toga dana nisu imala škole, pa 
je bila nezapamćeno lijepa procesija. Eminencija i 
preč. Šimečki išli ispred baldahina u kazulama. 


5. VI. 1953. 

Stigla ovamo provincijalka od milosrdnica i s. 
Izidora. Donijele mu darove za imendan i lijekove. 

Danas stigao ovamo o. Weissgerbei J ,° D. I., s 
majkom. Među ostalim ova priča daje otac preuzv. 
gosp. Čekade imao više viđenja koja su se ispunila. 
Tako da će mu sin biti biskup, o zagrebačkom nad¬ 
biskupu - kardinalu, o podunavskoj federaciji, da 
će mu sin biti prvoborac za sjedinjenje istočne i 
zapadne Crkve i umrijeti kao mučenik... 

Čč. ss. služavkama Maloga Isusa u Zagrebu hoće 
vlast da oduzme kuću - Antunovac i da im nešto 
daju u zamjenu. Dolaze ovamo čč. ss. Maristella i 
Valerija i pitaju za savjet Eminenciju. A on: “Ne 
dati se - ne popustiti! Neka Vas bace, ako hoće i na 
ulicu. Služavke ste Malog Isusa, a svi koji hoće 
pobožno služiti Kristu, trpjeti će progonstvo!” 


10 WEISSGERBER o. Antun (Tonča) (22. III. 1921. - 4. X. 1989.), Dl. Od 1953. profesor vjeronauka na Salati, 
zatim profesor teologije u Sarajevu. 

KAZALO 


PAPINA RIJEČ 

45 UREDNIKOVA RIJEČ 

46 STEPINČEVO 2005. 

61 TEOLOŠKI PODLISTAK 

63 EUHARISTIJSKI KONGRESI 

65 MOLITVENA ZAJEDNICA 

BL. ALOJZIJA STEPINCA 

67 KRONIKA 

71 OBAVIJEST ČITATELJIMA 


IMPRESSUM 


Časopis Blaženi Alojzije Stepinac (skraćeni ključni 
naslov: Blaž. Alojzije Stepinac) glasnik je Postulature za 
proglašenje svetim blaženog Alojzija Stepinca te časopis 
svih njegovih štovatelja, Kristovih vjernika i ljudi dobre 
volje. 

God. 12 (2005.) Broj 2 

Cijena: 5 kn; za inozemstvo 2 eura ili 3 USD 

Glasnik izlazi četiri puta godišnje s dopuštenjem 
crkvenih poglavara. 

Izdavač: Postulatura blaženog Alojzija Stepinca 

Voćarska 106, pp. 110 
10001 Zagreb 

Uređuje i odgovara: 

dr. Juraj Batelja, 

Voćarska 106, pp. 110, 

10001 Zagreb 

Adresa uredništva: 

Postulatura blaženog Alojzija Stepinca 
Voćarska 106, pp. 110 
10001 Zagreb 

telefon: 46 80 426 
faks: 46 80 722 


73 PISMA ČITATELJA 

75 DOKUMENTI 


“Spomen-zbirka iz ostavštine blaženog 
Alojzija Stepinca”, Kaptol 31, 

10000 Zagreb, 

telefon: 48 11 781 ili 

e-mail adresa: juraj.batelja@zg.htnet.hr 


76 VRANEKOVIĆEV DNEVNIK 

I - IV HVALA TI, SVETI OČE - 
IVANE PAVLE II. 


Sve što se u našem Glasniku navodi ili naziva “čudo”, 
“svetost”, “svetac” i slično, sve to, u duhu crkvenih 
propisa, treba uzeti i razumjeti u našem običnom ljud¬ 
skom načinu izražavanja. O svemu će tomu konačni 
sud izreći Crkva. 

Lektorica: Marina ČUBRIĆ, prof. 

Tisak: Tiskara Offset Markulin 



BI. Alojzije Stepinac propovijeda u jednoj župi prostrane Zagrebačke nadbiskupije. 

Članovi Hrvatske katoličke misije iz 
Portoroža sudjelovali u Svetoj Misi, na 
blagdan Stepinčeva, 10. veljače 2005. 



Vjernici Hrvatske katoličke misije u Miinchenu na hodočašću 
u Krašiću, 26. veljače 2005. 


Mons. Ivan Prenđa, nadbiskup zadarski uz 
asistenciju mons. Josipa Mrzljaka, 
pomoćnog biskupa zagrebačkog, 
i 40-ak svećenika predvodi euharistijsko 
slavlje na Stepinčevo 2005. u župnoj 
crkvi Presvetog Trojstva u Krašiću. 




Vjernici župe sv. Ivana Krstitelja - Rijeka, Škurinje, u Krašiću 19. ožujka 2005. 




































Sveti Ćiril (krsno ime Konstantin) 


Freska u župnoj crkvi Presvetoga Trojstva u 
Krašiću. Na izdržavanju zatvorske kazne u 
Krašicu nadbiskup Stepinac je vrlo pohvalno 
govorio o umjetnički uređenoj župnoj crkvi 
koja ga je upravo “mamila na molitvu”. Među 

likovima predočenima fresko tehnikom u svodu 

✓ 

kupole uočavamo i lik svetoga Cirila, apostola 
nekoliko slavenskih naroda, o kojemu je i 
zatočeni Nadbiskup s ponosom govorio, znajući 

'"Pohvale blaženome Ocu našemu i Učitelju 

✓ 

slavenskomu Cirilu Filozofu”: 

"I zato - koja će usta izreći slatkoću njegove 
pouke? 

Ili koji jezik može izreći djela, i napore, i dobrotu 
njegova života? 

Ta usta, svjetlija od svjetlosti, poslao je Gospodin 
da prosvijetle zaslijepljene lažima grijeha. 
Njegov je jezik sladak, a govor bistar. Te prečiste 
usne procvaše mudrošću kao cvijet; njegov prečisti 
prsti sagradiše duhovni alat i ukrasiše ga trostrukim 
zrakama pismenosti. 

Tim bogoglasnim usnama napojiše se žednici Bož¬ 
je spoznaje, njima se nasladiše mnogi primajući 
život. 

Njima je obogatio Bog mnoge narode božanskom 
naukom, a najviše od sviju - kao ispleten bogotkani 
vijenac - mnogoplodni narod slavenski. Zato je k 
njemu taj novi apostol i bio poslan. 

Iz tih je usana probio izvor života napajajući usahlu 
suhotu našu. One su svezale mnogohulni heretički 
jezik. 

Ta su se česna usta pojavila kao dva serafina sla¬ 
veći Boga, i pomoću njih spoznasmo Trosveto 
Bo-žanstvo, sadržano u jednoj naravi, a različito 
po svojstvima i imenima, i koje se jednako 
proslavlja jer oduvijek postoji: Otac, Sin i Duh 
Sveti. 

Zato blagoslivljamo tvoje usne, o preblaženi oče 
/ 

Cirile, s kojih se na sve strane izlijevala duhovna 
slast. 

Blagoslivljam mnogoglasni tvoj jezik, kojim si 
zagrmio kao Bog, sjajući zorom Trovječnoga 
Božanstva, tjerajući tminu grijeha." 



Sveti Konstantin rođenje u Solunu 826. ili 827. 
u obitelji visokoga vojnog funkcionara. Uza zidine 
Soluna naseljeni su Slaveni, koji u IX. st. već do¬ 
laze i u grad te postaju njegovi građani. Od njih 
su Sveta braća naučila slavenski. On je i djelovao 
među moravskim Slavenima, počevši od 863. 
kamo je došao s bratom Metodom na poziv kneza 
Rastislava. 

Konstantin je za Slavene sastavio pismo glagoljicu 
kojom je počeo pisati prve sastavke na slavenskom 
jeziku. Preveo je Novi zavjet i pripremio najnužnije 
i najvažnije knjige za liturgiju i organizaciju crkve¬ 
nog života. Konstantin je u Rimu 868. stupio u 
samostan i posvetio se duhovnom životu, uzevši 
ime Ćiril. Umro je u Rimu 14. veljače 869. 
Papa Ivan Pavao II. proglasio gaje zajedno s 
bratom Metodom suzaštitnicima Europe 31. 
prosinca 1980. 



